Arif Məmmədov - absurd siyasətin yeni tragifars elementi\n17 İyun 2015 17:28\nBir neçə həftə bundan əvvələ kimi onu Azərbaycanda kimsə tanımırdı. Heç indi də tanımır. Bakıdan Gəncəyə qədər hansı avtovağzalda beş-on dəqiqə dayanıb “Arif Məmmədov kimdir” deyə sorğu aparsaq, hər kəs gözünü döyəcək, çox güman.\nAncaq 1993-cü ildən bəri Azərbaycanın diplomatik korpusunda təmsil olunan və müxtəlif ölkələrdə, beynəlxalq qurumlarda dövlətimizin maraqlarını qorumalı bu adam öz rəy, açıqlama və bəyanatları ilə hər vəchlə özünü gündəmə gətirmək istəyir.\nArtıq o səfir deyil, Azərbaycan Xarici İşlər nazirliyində qələmi qırılmış keçmiş və uğursuz diplomatdır.\nZira, bu uğursuz və keçmiş diplomat bundan sonra siyasətlə məşğul olacağını elan edib və bu anonsdan sonra Əli Kərimlinin orbitində olan trollerdən “like” yığmaqla məşğuıldur.\nAzərbaycan hakimiyyətinin Arif Məmmədova münasibəti açıq, qəti və haqlıdır: o, Prezident İlham Əliyevin etimadını doğrultmayıb, diplomat kimi peşəkar etikanı, dövlət qulluqçusu olaraq tabe olduğu qanunları çiynəyib.\nAzərbaycan müxalifətinin tanınmış və informasiyalı simaları, məsələn, Milli Təhlükəsizlik üzrə sabiq nazir müavini Sülhəddin Əkbər onun SSRİ Müdafiə Nazirliyinin tabeliyində olan universitet bitirdiyinə işarə vuraraq ehtimal edir ki, Arif Məmmədov Rusiyanın hərbi kəşfiyyat çevrələrinin agenti ola bilər.\nMüsavat Partiyası Arif Məmmədova xüsusi həvəslə yanaşmır, sanki onun öz kartlarını daha çox açmasını gözləyir, ancaq diqqətdən kənarda da saxlamır.\nMilli Şura və dəstəkçiləri isə potensialı, iddiaları və rıçaqları naməlum olan, açıq müstəviyə çıxar-çıxmaz “diplomat“ sifətini “çemodan” ayamasına çevirmiş, Vəzirovun məşhur ləqəbini də alacağı gün uzaqda olmayan Arif Məmmədova züy tutmaqla məşğuldurlar. Hətta onun bu yaxınlarda Milli Şuraya üzv olacağı və rəhbərlikdə görəv alacağı haqqında da ehtimallar səslənir.\nArif Məmmədovun Milli Şura ilə tələm-tələsik qol-boyun olması isə bir daha diqqətləri Rüstəm İbrahimbəyovu ortaya atan çevrələrə yönəldir. Ancaq Arif Məmmədov özü uzun zamandır Avropada çalışdığını, xüsusən də Norveçin Azərbaycandakı sabiq səfiri Steynar Gillə yaxın olduğunu qabardaraq bu şübhələri əks səmtə yönəltmək niyyəti güdür.\nArif Məmmədov Rusiyanın, Qərbin, Səufiyyə Ərəbistanının, İranın, Gülən adamıdırmı?- suallar açıqdır.\nAncaq bu birmənalı şəkildə dəqiqdir ki, Arif Məmmədov eynən Rüstəm İbrahimbəyov sayaq Azərbaycanın adamı deyil, dövlətimizə və milli maraqlarımıza, dövlətimizin və milli maraqlarımızın qoruyucusu olan Prezidentə nankorluq etmiş avantüristdir.\nOnun avantürasının növbəti bir parçası isə siyasi fəaliyyəti üçün “proqram hazırlaması” və proqram hələ hazır olmamış, ilk cümləsi yazılmamış Azərbaycan vətəndaşlarına yüksək maaş və sosial dəstək vədi verərək şirnikləndirici üsullarla danışmasıdır. Əgər sənin ekspertlərin, komandan, əlinin altında iqtisadi rəqəmlər, təhlillər və proqnozlar yoxdursa, proqramın yazılmayıbsa, hansı əsaslara sağa-sola pul səpməyə qalxarsan?\nMən Arif Məmmədovun məlum statusundan bu yana bütün açıqlamalarını oxumuşam, hər dəfə bu qənaətə gəlmişəm ki, o, qeyri-ciddi, qeyri-müstəqil, primitiv, xaraktersiz, cəmiyyətimiz haqqında təsəvvürləri məhdud adamdır. Sabiq səfir hazırda özünü “islahatçı”, “liberal” və “islamçı” cizgidə olan biri kimi təqdim etməyə çalışır ki, elə bu cəhdləri onun nə qədər konyukturaya meylli olduğunu sezməyə kifayət edir.\nArif Məmmədov islahatçı deyil. Çünki bu günə qədər hələ heç bir açıqlama verməyib ki, onun xarici işlər nazirliyi sistemində hansı innovativ təkliflərin müəllifi olduğu bilinsin. Əgər uzun illər ərzində çalışdığı sistemin fəaliyyətinin optimallaşması üçün bircə ideyası olmayıbsa, deməli, ona “islahatçı” demək üçün Gədəbəyin sabiq deputatı Nazim Məmmədovun tayı olmalısan.\nArif Məmmədov liberal da deyil. Çünki liberalizm insandan öz fəaliyyətində “azadlıq və hüquq” münasibətlərinin dəqiq tarazlamağı tələb edir ki, bir səfirin nə və necə deməsindən asılı olmayaraq, qanunları pozaraq siyasi bəyanatlar verməsi onun qaydalara hörmətsiz yanaşması anlamını verir. Qaydalara hörmətsiz yanaşan fərd heç zaman demokrat sayıla bilməz və Arif Məmmədovun əleyhinə yazılan ilk tənqidlərə reaksiyası da onu göstərir ki, adamda tolerantlıq deyə bir hiss, sadəcə, yoxdur.\nArif Məmmədov əslində mömin də deyil. Çünki “mən islamçıyam” deyə bir təqdimatla siyasətə atılan şəxs üçün Allah da, Quran da, peyğəmbər də alver predmetidir. Fəqət bu təqdimat Arif Məmmədovun həm pərdəarxası danışıqlarını, həm də Azərbaycanın gələcəyinə “sözəbaxan uşaq” baxışlarını da çox bariz şəkildə ortaya qoyur.\nYeri gəlmişkən, Arif Məmmədov tez-tez məşhur bir uşaq jurnalının adını – “Murzilka” – tələfüffüz etməyi də sevir. Ancaq rusiyalı jurnalist Oleq Kaşinin 2011-ci ildəki interpretasiyasından sonra bu kəlimə sadəcə həmin jurnalın adını ifadə etmir. Eynən Arif Məmmədov kimi “özünü aşan” və virtual dünyada özünü “daha fərqli” bir şəxs kimi təqdim edənlər “murzilka” sayılır. “Murzilka” məhz virtual aldanışın yaratdığı komiksdir, ancaq onu qəhrəman sayan, başına yığışanlar da olur. Rüstəm İbrahimbəyovun məşhur avantürasından sonra “öz siyasi fəaliyyətini Avropada davam etdirməyi” planlaşdıran Arif Məmmədovun özünə tərəfdar toplaması mümkünsüzdür. Ancaq öz müsahibələrində Azərbaycanı Qırğızıstanla müqayisə etməsindən, üstəlik, Azərbaycan diplomatlarına üz tutaraq onlara “daha yaxşı vəzifələr” vəd verməsindən belə məlum ki, diplomatik korpusun Surət Hüseynovu özünü Roza Otunbaeva missiyasında görür. Düzdür, onun bioqrafiyası Otunbaevadan qat-qat zəifdir, populyarlığı isə yoxdur, ancaq “tülpan inqilabı”nın xanım lideri də bir zamanlar beynəlxalq təşkilatda- BMT-nin Gürcüstandakı nümayəndəliyində çalışırdı. Arif Məmmədovun “mama”sı Rozanın yolunu gedə bilməsi üçün isə onun ilk növbədə qarşıdakı seçkilərdə parlamentə düşməsi lazımdır.\nArif Məmmədovun Azərbaycana gəlişi, parlament seçkilərində iştirakı böyük sual altında olsa da, onun xəyalında öz seçki kampaniyası üçün hazırladığı lozunqu təxmin etmək çətin deyil: “Qəbinlə səs ver”! Bu, Rusiya prezidenti Boris Yeltsinin 1996-cı ildə istifadə etdiyi lozunq idi, seçki texnoloqları onu irrasional kütləyə emosional çağırış hesab edirdilər. Təsadüfü deyil ki, Arif Məmmədov diplomatiyadan siyasətə “emosional ovqatı” tutmaq istəyərək atılıb və tez-tez “qəlbinin səsi”ni dinləməsindən dəm vurur. Ancaq absurd siyasətin bu yeni tragifars elementinin qəlbini infarkta həssas kimi görünür. Baxın, o, özü və ailəsi haqqında deyir: “əlbəttə, hamı əsəbidir, fikirlidir”.\nOnun haqqında hələ nə deyilib, nə yazılıb ki?


Buraxılış imtahanlarında balların hesablanma qaydası- koordinat.az\nDövlət İmtahan Mərkəzindən Koordinat.az-a verilən məlumata görə, tam orta təhsil səviyyəsi (XI sinif) üzrə ümumtəhsil müəssisələrində təhsilalanların yekun qiymətləndirilməsinin (attestasiyasının) aparılması məqsədilə keçirilən buraxılış imtahanları ötən il olduğu kimi Azərbaycan (rus, gürcü) dili, riyaziyyat və xarici dil fənləri üzrə keçirilir. İmtahanda şagirdlərə təqdim olunan tapşırıqların fənlər üzrə və ümumilikdə sayında dəyişiklik yoxdur. İmtahanda şagirdlərə Azərbaycan (rus, gürcü) dili fənnindən 30, riyaziyyat fənnindən 25 və xarici dil fənnindən 30 olmaqla, ümumilikdə 85 tapşırıq təqdim olunur.\nBu il buraxılış imtahanlarının imtahan fənləri üzrə tapşırıqların strukturunda sadələşdirilmə aparılaraq yazılı şəkildə cavablandırılması tələb olunan açıq tipli tapşırıqların sayı azaldılıb. Belə ki, imtahanda təqdim olunan yazılı şəkildə cavablandırılması tələb olunan açıq tipli tapşırıqların sayı Azərbaycan (rus, gürcü) dili fənni üzrə 10-dan 4-ə, riyaziyyat və xarici dil fənləri üzrə isə 7-dən 4-ə azaldılmaqla ümumilikdə 24‑dən 12-yə endirilib. İmtahan fənləri üzrə tapşırıqların strukturu aşağıdakı kimidir:\nTam (11-illik) orta təhsil səviyyəsi üzrə buraxılış (Ali təhsil müəssisələrinə qəbul imtahanının birinci mərhələsi və tam orta təhsil bazasında orta ixtisas təhsili müəssisələrinə qəbul) imtahanı üzrə imtahan fənləri, tapşırıqların sayı və balların hesablanma qaydası:\nÜmumi (9-illik) orta təhsil səviyyəsi üzrə buraxılış (ümumi orta təhsil bazasında orta ixtisas təhsili müəssisələrinə qəbul) imtahanı üzrə imtahan fənləri, tapşırıqların sayı və balların hesablanma qaydası:\nQeyri-Azərbaycan bölməsinin 9-cu və 11-ci sinif şagirdləri buraxılış imtahanı çərçivəsində “Azərbaycan dili” (dövlət dili kimi) fənnindən imtahan verirlər. İmtahan 2019-cu il “Azərbaycan dili” (dövlət dili kimi) imtahanı modelinə uyğun olaraq keçirilir və imtahanda şagirdlərə fənn kurikulumu əsasında hazırlanmış 30 qapalı tipli tapşırıq təqdim edilir. Tapşırıqların yerinə yetirilməsinə 45 dəqiqə vaxt ayrılır. İmtahan üzrə tapşırıqların strukturu aşağıdakı kimidir:


05 Dekabr 2020 – Novator.az\nİranın nüvə proqramını pozmaq cəhdləri: xronologiya\nİranın nüvə və raket sistemləri üzrə alimi Möhsün Fəxrizadənin qətli ilə bağlı irəli sürülən əsas versiyalardan biri belədir: bu qətl islam respublikasının nüvə proqramını pozmaq, onun nüvə silahı əldə etməsinin qarşısını almaq üçün törədilib. Son 10 ildə İranda baş vermiş bir sıra sui-qəsdlər, part...\nMüdafiə Nazirliyi dekabrın 10-u Bakının Azadlıq meydanında keçiriləcək hərbi paradla bağlı rəsmi açıqlama yayıb. Rəsmi məlumata görə, Vətən müharibəsində qələbəyə həsr olunmuş hərbi paradda 3000 nəfərdən artıq şəxsi heyət iştirak edəcək, 150-dək hərbi texnika, raket və artilleriya qurğuları, hava hü...\nKarantin qərarı yeniləndi\nNazirlər Kabineti Şəki, Lənkəran şəhərləri, Qax, Zaqatala, Biləsuvar, Cəlilabad, Masallı, İsmayıllı, Quba, Xaçmaz rayonları üzrə sərt karantin rejiminin müddətini dekabrın 14-dək uzadıb. Rejim dekabrın 7-də bitməli idi. Novator.az bildirir ki, həmin ərazilərdə hüquq mühafizə, məhkəmə orqanlarının, h...\nCOVİD-19 dişləri tökürmü? – “Nyu-York Tayms”ın araşdırması\nABŞ-ın nüfuzlu “Nyu-York Tayms” qəzetində “Onların dişləri tökülüb. Görəsən bu da COVİD-19-un fəsadlarından biridir?” başlıqlı yazı dərc olunub. Jurnalist Vudan Yanın hazırladığı yazıda koronavirus infeksiyasının dişlərin tökülməsinə və başqa stomatoloji problemlərə səbəb olub-olmadığı məsələsi araş...


1 milyardlıq stadionda «oyunlar» başladı - araşdırma - İqtisadiyyat - Xəbərlər - SİMSAR.az | Bizi özünüzə Simsar bilin!\n1 milyardlıq stadionda «oyunlar» başladı - araşdırma\n12 min ailənin mənzili Böyük Şorda «batır»\nSon illər Azərbaycanda strateji əhəmiyyət daşıyan, müəyyən qədər önəmli olan layihələr həyata keçirilib ki, onların icrası üçün milyardlarla manat vəsait xərclənib. Dövlət büdcəsindən, Neft Fondundan və digər mənbələrdən ayrılan vəsaitlərin icrası ilə yanaşı, layihələrin qiymətləndirilməsi də daim müzakirə və mübahisə obyektləri olub. Oğuz-Qəbələ-Bakı su kəmərinin çəkilişinə, dövlət bayrağının ucaldılmasına, körpü və yolların salınmasına ayrılan vəsaitlərin real tələbatdan dəfələrlə artıq olması ayrı-ayrı ekspertlərin dilindən səsləndirilib, araşdırmalar zamanı təsdiq olunub. Vəsaitlərin fantastik həddə olması həmçinin ayrı-ayrı ölkələrin anoloji layihələri ilə müqayisə zamanı da üzə çıxıb. Bakı Aereportunun da yeni layihəsi artıq təsdiq olunub. Bu layihə də milyonlarla vəsaiti «yeyəcək» şübhəsiz!\nFantastik layihələrdən biri\nAzərbaycan hökuməti daha bir fantastik görünən layihənin icrasına başlayıb. Bu layihənin dəyəri hətta bir vaxtlar bizim üçün təəccüblü və şübhəli olan Oğuz-Qəbələ-Bakı su kəmərinin maliyyə tutumundan da yüksəkdir. Söhbət Dövlət Neft Şirkəti (SOCAR) tərəfindən maliyyələşdirilən 1 milyard dollarlıq stadionun tikintisindən gedir. Qeyd edək ki, 2020-ci il Yay Olimpiya Oyunlarına namizədliyini irəli sürmək niyyətində olan Bakı şəhərində 64 min nəfərlik tamaşaçı tutumuna malik stadionun tikintisinə artıq başlanılıb. Layihənin icraçısı Türkiyənin TOCA (The OffIce of Contemporary Architecture) şirkətidir.\nXəbərdə olimpiya stadionunun inşaat işlərinin 2015-ci ildə tamamlanacağı bildirilir. TOCA Memarlıq ofisinin memarı Erdinç Çiftçi bildirib ki, stadion 36 aya tikiləcək. Stadion bir-birinin içinə dolanan halqa görüntüsü ilə diqqəti çəkəcək. Bu arena Bakının ən görkəmli qurğularından birinə çevriləcək. Böyük Şor gölünün ətrafındakı 50 hektarlıq sahədə tikiləcək stadion FİFA standartlarına uyğun olacaq.\nÇiftçi Azərbaycanda daha öncə fərqli layihələri də həyata keçirdiklərini xatırladıb. O, olimpiya stadionundan əlavə gələcəkdə digər böyük idman layihəsi olacaq Bakı Milli Arenası üçün də təklif verdiklərini açıqlayıb. «Bizim Yol» qəzetinin yazdıqlarına görə, Türkiyədə TOCA şirkətini tanıyan yoxdur. Çox güman ki, bu şirkət Türkiyə vətəndaşlarının adına bu ölkədə qeydiyyatdan keçirilib. Real sahiblər isə azərbaycanlılardır.\nFutbolsuz ölkənin 1 milyardlıq stadionu\nLayihənin Azərbaycan üçün nə dərəcədə əhəmiyyətli olması düşündürücüdür. Futbolun olduqca zəif olduğu, Avropanın ən zəif komandalarına uduzan bir ölkədə 1 milyard dollarlıq stadion tikintisinin önəmliliyinin hökumət tərəfindən əsaslandırılması maraqlı olardı.\nEkspertlər bildirirlər ki, Böyük Şor gölünün ətrafındakı 50 hektarlıq sahə stadion üçün yararlı deyil. Ərazi qrunt suları altındadır. Müşahidəçilər bildirirlər ki, hazırda ərazidə tikinti işləri aparılır. Yük maşınları müxtəlif yerlərdən daşıdıqları torpağı mazut basmış əraziyə boşaldırlar. Qeyd olunur ki, qrunt sularını torpaqla ört-basdır etmək mümkün ilmayacan. Çünki həmin suların kanalizasiya sistemi ilə kənara çıxışı yoxdur.\nMoskvada 235 mln, İstanbulda 382 mln, Bakıda isə 1 mlrd???\nEkspert İlham Şabanın qeydlərinə görə, LUKoil shirkəti 2018-ci ildə Rusiyada keçiriləcək Dünya Çempionatı ilə bağlı Moskvada «Spartak» adlı stadion işa ediləcək. Stadionun tutumu 50 min nəfər, qiyməti isə cəmi 235 milyon avro olacaq. Bu qiymətə Moskva meriyasından alınacaq torpağın qiyməti də daxildir. Həmin stadion FİFA-nın bütün tələblərinə cavab verəcək. Stadionun layihəsi Cenevrədə hazırlanıb. İstanbulda yeni tikilmiş Türk Telekom stadionu isə 382 milyon dollara başa gəlib. Bakıda - Böyük Şor gölünün ətrafında tikiləcək stadionun Moskvadakı və İstanbuldakı stadionlardan nə ilə fərqlənəcəyi hələ ki, söyləmək mümkün deyil. Gözlənilir ki, stadionun tikintisi başa çatana qədər layihənin dəyəri hələ bir qədər də artırılsın. Artıq Azərbaycan təcrübəsində bu cür hallar ənənəyə çevrilib.\nBizə Olimpiada lazımdır?\nMəlumatlara görə, Azərbaycan 2020-ci ildə Olimpiadanın Bakıda keçirilməsində iddialıdır. 1 milyardlıq stadion da elə olimpiya oyunları üçün nəzərdə tutulur. Rusiya 2014-cü il Soçi Olimpiadasinin budcesini açıqlayıb. 32 mlrd 114 mln. dollar.\nƏgər Azərbaycanın iddiası təmin olunsa, ona da ən azından 30 milyard manat vəsait lazım olacaq. O zaman sual olunur, hökumət bu qədər pulu haradan tapacaq?\nBundan başqa köhnə «Sədərək» və «Binə» bazarlarının yerində «Olimpiya kəndi» salınacaq ki, bu da xeyli vəsait tələb edir. Ötən ayın 24-də həmin ərazidə asma körpü istifadəyə verilib. 2011-ci il dekabrın 24-də isə Azərbaycanın Olimpiada iddiasının təmin ediləcəyi gözlənilir. Heç şübhəsiz ki, bütün bu vəsaitlən neft gəlirləri hesabına başa gələcək. Rəsmilər də bunu gizlətmirlər. Məsələn, 2008-i ildə Mədəniyyət və Turizm naziri Əbülfəz Qarayev bildirib ki, Azərbaycanın neftdən gələn gəlirləri 200 milyard dollardan artıq olacaq: «Onun 10 faizinin mədəniyyət və turizm sektoru üçün xərclənməsinin ölkəyə heç bir ziyanı olmaz. Əkisnə bizim ölkəmizin dünyada tanınmasında əvəzsiz rolu olar».\nGörünür, bizim hökumətimizin bəzi nümayəndələri xalqın real vəziyyəti barədə məlumatsızdırlar. Onlar ya hər kəsin özləri kimi imkanlı olduqlarını düşünürlər, ya da hər kəsin imkanlı olması fikri ilə razılaşmırlar.\n1 milyard dollara 2000 ailəlik binalar tikmək, əhalinin müəyyən kəsiminin sosial problemlərini həll etmək mümkündür.\nHökumət isə qədim Romada olduğu kimi çörək və tamaşa ilə xalqın başını aldatmaq istəyir. Yoxsa, 1 milyardlıq stadion bizim nəyimizə gərəkdir?\n9 Fevral, 2011 19:12 ⁄ Baxılıb: 1263 ⁄ Çap


Ana səhifə » Qəzetin pdf formatı\t» Azərbaycan multikulturalizmi Seulda tədris olunacaq\nBakı Beynəlxalq Multikulturalizm Mərkəzinin (BBMM) “Azərbaycan multikulturalizmi” fənninin yerli və xarici ölkə universitetlərində tədrisi layihəsi uğurla davam edir. Hazırda bu layihə çərçivəsində dünyanın 21 aparıcı universitetində “Azərbaycan multikulturalizmi” fənni magistratura pilləsində tədris olunur.\nBakı Beynəlxalq Multikulturalizm Mərkəzindən AZƏRTAC-a verilən məlumatda qeyd edilir ki, BBMM-in Himayəçilər Şurasının sədri, akademik Kamal Abdullayevin ideya və təşəbbüsü ilə “Multikulturalizmə giriş” və “Azərbaycan multikulturalizmi” fənləri üzrə tədris proqramları Təhsil Nazirliyində təsdiq olunduqdan sonra, həmin layihəyə start verilib. Azərbaycan dili ilə yanaşı, ingilis dilində də nəşr olunan “Azərbaycan multikulturalizmi” dərsliyinin istifadəsi tədrisin keyfiyyətinin daha da yüksəlməsinə imkan yaradıb.\nMəlumat verilib ki, 2020-2021-ci dərs ilindən etibarən “Azərbaycan multikulturalizmi”nin tədris olunduğu xarici universitetlər sırasına Cənubi Koreyanın Hankuk Universitetinin də (Hankuk University of Foreign Studies) adı əlavə olunacaq.\nBeləliklə də, Multikulturalizm Mərkəzi 22-ci xarici ölkə universitetində “Azərbaycan multikulturalizmi” fənninin tədrisini həyata keçirəcək.\nArtıq universitet rəhbərliyinin təklifi müsbət dəyərləndirilib və BBMM ilə Hankuk Universiteti arasında qarşılıqlı anlaşma memorandumu imzalanıb. BBMM bu günədək dünyanın bir çox ölkələrinin nüfuzlu ali məktəblərində “Azərbaycan multikulturalizmi” fənninin tədrisini həyata keçirsə də, Hankuk Universiteti Koreyada bu istiqamətdə ilk ali tədris ocağı olacaq.\nQeyd edilib ki, Azərbaycanın multikulturalizm modeli ilə bağlı dərslər Bakı Beynəlxalq Multikulturalizm Mərkəzi ilə xarici ölkə universitetləri arasında əldə edilən razılaşma əsasında keçirilir. Dərslər üçün qeydiyyatdan keçən tələbələr arasında gələcəkdə ölkəmizdə təhsil almaq, iş qurmaq, həmçinin öz universitetlərində Azərbaycanla bağlı fənn tədris etmək istəyən və bu məqsədlə mədəniyyətimiz, tariximiz, ədəbiyyatımız, habelə multikultural vəziyyətlə bağlı biliklərə yiyələnmək istəyənlər çoxluq təşkil edir. Seçilən tələbələr həm də Azərbaycanda BBMM tərəfindən təşkil edilən Beynəlxalq Yay və Qış Multikulturalizm məktəblərində iştirak etmək üçün şans qazanırlar. Bu da öz növbəsində tələbələrə stimul verən amillərdən biridir.\nBildirilib ki, Prezident İlham Əliyevin “Azərbaycanı dünyada multikulturalizm mərkəzi kimi tanıtmaq” təşəbbüsünün real həllini tapması məqsədilə BBMM-in apardığı ardıcıl və məqsədyönlü iş yüksək nəticə verir. Xaricdə “Azərbaycan multikulturalizmi” fənninin tədrisi daha geniş coğrafiyanı əhatə etməklə bərabər, öz təsir dairəsi və gücünü də artırmaqdadır. Bütün bunlar göstərir ki, Azərbaycan multikulturalizmi modelinin elmi müstəvidə öyrənilməsi və araşdırılması Multikulturalizm Mərkəzi tərəfindən uğurla davam etdirilir və gələcəkdə bu tədris layihəsinə yeni-yeni xarici ölkə universitetlərinin qoşulması mümkün olacaq.


Naxçıvan TV - Naxçıvan yeni dövrün çağırışları ilə addımlayır: Startap yarat !\nİnkişaf və yüksəliş əsri olan 21-ci əsr həm də informasiya və kommunikasiya texnologiyalarının günbəgün müasirləşməsi ilə yadda qalır.\nXüsusilə gənclərin dövrümüzlə uzlaşan yeni biliklərinin, onlara məxsus innovasiyaların istehsalatda geniş tətbiqi qabaqcıl ölkələrin həm iqtisadi, həm də siyasi maraqları ilə üst-üstə düşür. Bu istiqamətdə Azərbaycanda da ardıcıl tədbirlər həyata keçirilir, dövlət-gənclər siyasətinin məğz və mahiyyəti gənclərin sağlam, intellektli, vətənpərvər, yeni dövrün çağırışlarına cavab verən şəkildə formalaşması ilə uzlaşdırılır. Artıq gənclərimiz dünya elm-təhsil məkanına inteqrasiya edir, yeni texnologiyaları yaxından mənimsəyir, səmərəli ideya, layihə və təşəbbüslər - startaplar ətrafında birləşirlər.\nStartap dedikdə, ilk növbədə mövcud olmayan hər hansı bir ideyanın reallaşdırılması nəzərdə tutulur. Həmçinin, daha əvvəldən mövcud olan hər hansı bir ideyanın təkmilləşdirilməsi üçün ehtiyacı aradan qaldıran və bəzən də həmin ideyanı ehtiyac halına gətirən inkişafa meyilli təşəbbüslər və ideyalar başa düşülür. Çox zaman Startap dedikdə yalnız informasiya texnologiyaları sahəsi ilə əlaqədar təşəbbüslər nəzərdə tutulur. Amma unutmaq lazım deyil ki, startaplar iqtisadiyyatın bütün sahələrinə, o cümlədən tibb, turizm, təhsil kimi mühüm əhəmiyyətli sahələrə aid ola bilər. Bu gün geniş yayılan layihələr sırasında sosial startaplar da vardır. Mütəxəsislərin sözləri ilə desək, təqdim edilən layihələrin son məqsədi isə real biznesin qurulmasına, xidmətlərin, sosial servislərin təqdim edilməsinə yönəlməli və müştəri cəlb edilməsinə istiqamətləndirilməlidir. Yəni hər bir layihə daha effektiv innovasiyalara istiqamətlənməlidir.\nÖtən əsrin əvvələrində ilk dəfə Amerika Birləşmiş Ştatlarında meydana gələn startap anlayışı informasiya texnologiyalarının böyük inkişaf yolu keçdiyi müasir dövrdə innovativ inkişafın əsas meyarı kimi qəbul olunur. “Startap” sözü ingilis dilindən başlanğıc, təşəbbüs kimi tərcümə olunur. Bu gün dünyanın ən uğurlu startap layihələri texnologiya nəhəngi “HP”, “Facebook”, “YouTube”, “İnstagram” kimi sosial şəbəkələr, eyni zamanda “Wikipedia” açıq internet ensiklopediyasıdır.\nŞəkil və qısa videoların paylaşıldığı ən böyük sosial şəbəkə olan İnstagram ilk dəfə 2010-cu ilin oktyabr ayında 27 yaşlı gənc kompüter proqramçısı Kevin Sistrom tərəfindən yaradılıb. Kevin Sistrom 2016-cı ildə dünyanın ən zəngin sahibkarları sırasına daxil edilib. Bu sosial şəbəkə istifadəyə verildiyi zaman şirkətin cəmi 13 işçisi var idi. Lakin hazırda şirkət 15 mindən artıq işçi ilə fəaliyyət göstərir. Hazırda instagram sosial şəbəkəsinin 1.1 milyard izləyicisi vardır.\nGöründüyü kimi, startap layihələrinin uğurlu olmasında əsas şərt ideyanın mükəmməlliyidir. Bu zaman investisiya cəlbi və layihənin reallaşdırılması asan başa gəlir. Əksər vaxt startaplar bir neçə şəxs tərəfindən birgə yaradılır. İlkin mərhələlərdə startapların özünü təsdiq etməsi və gəlir gətirməsi xeyli zaman tələb edə bilir. Ona görə də, bu zaman kəsiyində mövcüd problemləri düzgün dəyərləndirmək, konkret nəticə çıxarmaq əsas məsələdir.\nSon illər ölkəmizdə müasir informasiyalı cəmiyyətin qurulması, yeni texnologiyaların tətbiqi, gənclərin təşəbbüslərinə geniş yer verilməsi və ideyalarının dəstəklənməsi startap hərəkatının inkişafına səbəb olub.\nArtıq dünya bir reallığı qəbul edib ki, startap layihələrinin dəstəklənməsi hər bir ölkənin innovasiya potensialının məhv olmasının qarşısının alınmasında yeganə faktordur. Ona görə də bu gün dünyanın aparıcı koporasiyaları və şirkətləri öz büdcələrindən startap layihələrinin maliyyələşdirilməsi üçün vəsait ayıraraq gənc startapçıları öz ətrafına yığır, bəzən onların kiçik startapları əsasında böyük biznes layihələrini gerçəkləşdirirlər. Belə böyük biznes subyektləri bu layihələrə milyonlarla dollar vəsait sərf edirlər.\nBu istiqamətdə həyata keçirilən ardıcıl tədbirlərin davamı kimi, Naxçıvan Muxtar Respublikası Ali Məclisinin Sədri cənab Vasif Talıbov 2019-cu il aprelin 3-də “Ali və orta ixtisas təhsili müəssisələrində ixtisasların müvafiq təşkilatlara hamiliyə verilməsinə dair əlavə tədbirlər və innovasiyaların dəstəklənməsi haqqında” Sərəncam imzalayıb: Sərəncamda deyilir: "Müasir dövrdə təhsil cəmiyyətin inkişafını təmin edən aparıcı istiqamət kimi davamlı olaraq yeniləşmə, ən son texnologiyalardan istifadə yolu ilə mütərəqqi ideyaların, bilik və bacarıqların tətbiqi xarakterini alır. Aparılan islahatlar kadr hazırlığına müasir yanaşma və eyni zamanda vətəndaşın müasir cəmiyyətə hərtərəfli inteqrasiyasını təmin edir. Naxçıvan Muxtar Respublikasında da son illərdə təhsilin davamlı inkişafını təmin edən sərəncamların qəbul edilməsi, güclü təhsil infrastrukturunun, maddi-texniki bazanın yaradılması, yüksək ixtisaslı kadr hazırlığını təmin edən dövlət proqramlarının, layihələrin uğurlu tətbiqi təhsilin beynəlxalq standartlar səviyyəsinə uyğunlaşmasına təkan verir"\nAli Məclis Sədrinin həmin Sərəncamına əsasən “Ali və orta ixtisas təhsili müəssisələrində ixtisasların müvafiq təşkilatlara hamiliyə verilməsi qaydası” yeni redaksiyada təsdiq edilib. Bundan başqa Sərəncamda “İdeyadan başlanğıca” devizi altında hamiliyə verilən təhsil müəssisələri tərəfindən hami təşkilatlarla birgə innovasiyaya və dayanıqlı inkişafa əsaslanan, yaradıcı düşüncəni və elmi-texniki tərəqqini əks etdirən yeni layihələrin - startapların həyata keçirilməsi, hami təşkilatlarda layihələrin dəyərləndirilməsini həyata keçirən ekspert qrupları və ictimai əsaslarla fəaliyyət göstərən mərkəzlərin yaradılması, həmin layihələrin - startapların qəbulunu və təqdimatlarının keçirilməsinin təmin edilməsi qərara alınıb. Qarşıya qoyulmuş tələblərə əsasən hamiliyə verilən ali və orta ixtisas təhsili müəssisələri bu Sərəncamdan irəli gələn vəzifələrin icrası məqsədilə müvafiq tədbirləri həyata keçirəcək, Naxçıvan Muxtar Respublikasının Rabitə və Yeni Texnologiyalar Nazirliyi aid təşkilatların təklifləri əsasında layihələrə, o cümlədən startap fəaliyyətinə nəzarət mexanizmini asanlaşdıran internet portalını yaradacaqdır.\nHesab etmək olar ki, Ali Məclis Sədrinin müvafiq Sərəncamından irəli gələn vəzifələrin icrası muxtar respublikada innovativ inkişaf sahəsində koordinasiyanın təmin edilməsinə, gənclərin startap layihələrinin dəstəklənməsinə və yeni şirkətlərin formalaşmasına mühüm töhfə verəcəkdir.


ABŞ-İran qarşıdurması: O QƏRARA BİR GÜN QALDI - ApaTV\nABŞ-İran qarşıdurması: O QƏRARA BİR GÜN QALDI\n11:56 – 12 Oktyabr, 2017\nABŞ prezidenti Donald Tramp İranla nüvə razılaşmasına dair qərarını oktyabrın 13-də açıqlayacaq.\nAPA TV-nin NBC telekanalına istinadən məlumatına görə, Ağ Ev administrasiyasından belə bir açıqlama verilib.\nTramp İranla nüvə sazişinin ləğv olunması barədə bəyanatı İrana qarşı ləğv olunmuş sanksiyaların bərpa edilməsi ilə nəticələnə bilər.\nBu arada Donald Tramp "Fox News" telekanalına müsahibəsində Birgə Hərtərəfli Fəaliyyət Planının İranın nüvə silahına yol açmasına mane olmadığını deyib:\n"İranlılar çox cəld nüvə silahlarına yol açıblar. Razılaşma İranın nüvə silahına yol açmasına mane olmur və... 1,7 milyard dollar nağd pul". Adı çəkilən məbləğlə nəyi nəzərdə tutduğunu ABŞ prezidenti izah etməyib: "Bir sözlə, bu ən pis sövdələşmədir. Biz ondan heç nə görmədik".\nXatırladaq ki, İranın nüvə proqramı üzrə Birgə Hərtərəfli Fəaliyyət Planı 2015-ci ilin iyul ayında İran və "altılıq ölkələri" - Almaniya, Böyük Britaniya, Fransa, Çin, Rusiya və ABŞ arasında qəbul edilib.


Nobel qardaşlarının həyatı film oldu: “Miras” Kanadaya gedir – FOTO\n5 Noyabr 2020 17:30\nBakı Media Mərkəzi tərəfindən istehsal olunan, Nobel qardaşlarının Azərbaycanda neft sahəsində fəaliyyətinə həsr olunmuş “Miras” bədii-sənədli filmi Kanadada keçiriləcək 9-cu Kalqari Avropa Film Festivalında (Calgary European Film Festival) Azərbaycanı təmsil edəcək.\nNoyabrın 7-dən 15-dək davam edəcək film festivalı çərçivəsində ümumilikdə 20 Avropa ölkəsindən məşhur filmlərin izləyicilərə təqdim olunması nəzərdə tutulur.\nFestivalın rəsmi saytında “Miras” bədii-sənədli filmi haqqında ətraflı məlumat yerləşdirilib.\nXatırladaq ki, Bakı Media Mərkəzinin istehsal etdiyi “Miras” filminin məqsədi Nobel qardaşlarının Azərbaycandakı fəaliyyətinin həm regionda, həm də dünya neft hasilatının inkişafında tarixi rolu və əhəmiyyətini vurğulamaq, eləcə də, Azərbaycanda neft hasilatı tarixinin işıqlandırılması və təbliği işinə töhvə verməkdir.\nBakı Media Mərkəzinin əməkdaşı Zaur Qasımlının rejissoru olduğu ekran əsərində Nobellərin böyük nailiyyətləri – dünyada ilk neftdoldurma tankeri və neft məhsullarının saxlanılması üçün dəmir çənlərin (rezervuarların) yaradılması, Avropada ilk neft boru kəmərinin məhz Bakıda istifadəyə verilməsi və şirkətin neft sənayesində tətbiq etdiyi bu kimi bir sıra digər yeniliklərdən də bəhs olunur.\n“Miras” filmində, həmçinin, Nobel qardaşları tərəfindən “qara qızıl”a dair yaradılan irsin bu gün Azərbaycanda inkişaf etməsi və ölkənin dünyanın etibarlı enerji təminatında rolu nümayiş olunur.\nFilmlə əlaqədar Nobellər ailəsinin üzvləri Piter Nobel ( Robert Nobelin nəticəsi), Tomas Tiden (Lüdviq Nobelin nəticəsi, professor) və tanınmış ekspertlər Villiam Brays (ABŞ Neft tarixçisi) və Brita Asbrink (İsveç yazıçısı, jurnalist) özəl müsahibələr alınaraq filmdə geniş istifadə olunub.\nMəlumat üçün deyək ki, “Miras” bədii-sənədli filmi sərbəst baxış üçün Bakı Media Mərkəzinin rəsmi youtube səhifəsində də geniş izləyici auditoriyasına təqdim olunub.


2020 Ekran Şəkilləri Mobil telefona endir (.png .jpj ) - Niki.Az\n2020 Ekran Şəkilləri Mobil telefona endir (.png .jpj )\nTelefonunuzun ekranındaki şəkildən bezmisiniz? Maraqlı Fəriqli və Rəngli telefon ekranı üçün rəsimlər axtarırsınzsa doğru ünvandasınız! biz sizlər üçün heç yanda olmayan minlərlə telefon üçün ekran rəsimlərini bir araya toplayıb sizlər üçün 100% Pulsuz yuklemeye təqdim edirik. minlərlə zövüqlü rəsimlər dən zövqünüzə uyğununu seçib telefonunuzun ekran görüntüsünü dəyişin və hezz alın.\nMINIMAL OF TH… adlı bu Fotosu Saytımızdan 100% Pulsuz .png və .jpg formatında İndirib dostlarınız ilə Status Fotosu kimi vəya Feyisbukda dostlarınız ilə bölüşə bilərsiniz.\n✨✨ GÜNÜN MİNİMALI ✨✨ ⭕ Fotografer ilə: @jekashohirev ⭕ Seçilmiş: @nitabluedru ⭕ Xüsusiyyət etiketi: #minimaldotcom. ⭕ Tövsiyə olunan mərkəzlər: • @theoutcreww • @igsmart_minimal • @tv_simplicity • @_rsa_minimal • @globalfotografia • @globalfotografia_splash • @ crazy2look • @globalfotografia_portraits • @ind_bnw_ • @foodiliciousdotcom •. # eraminimal # rsa_minimal # minimalmood # minimal # awesomeminimal # mindtheminimal # ic_minimal # minimalism # ir_minimal # paradiseofminimal # supermegamasterpics_minimal # ig_minimalshots # ptk_minimal # ig_minimalist # minimal_perfection # ig_minimalism # ig_minimalism\nSaytımıza hər gün 2020 Ekran Şəkilləri, Yazılım, Şirin Heyvan Şəkilləri və Niva Sekli Yukle, kimi rəsimlər əlavə olunur yeni fotoları İndirib kefini çıxardın və belə bir çox gözəl saytın adını unutmamaq üçün telefonda not dəfdərinə vəya bir kənara qeyd etməyi unutmayın.\nFotoşəkili bizlər üçün hazırlayıb təqdim edən Minimal DC Worldwide™ istifadəçisidir, Bu Fotoşəkili bizlər üçün hazırlayıb təqdim etiyi üçün öz təşəkkürlərimizi bildiririk!\nPrevious Post Azeri Pirkol Şəkillər Mobil telefona indir (.png .jpj )\nNext Post Dünyalar tatlısı Usaq Sekilleri İndir (.png .jpj )\nNoy 22, 2020 / 2:09 axşam Reply\nCongratulations @jekashohirev great shot!


Dermatologiya » Med.az - Tibbi Portal\nDermatologiya: Dəri xərçənginin yeni müalicə üsulu\nAmerikada aparılan elmi tədqiqatlar sübut edib ki, herpes virusu dəri xərçəngi adı verilən xəstəliyi müalicə edir.\nBu sağlam hüceyrələrə təsir etmədiyi halda, hüceyrələrə düşərkən insan orqanizminə xas olan zülal əmələ gətirir, həmin zülal isə insanın immun sisteminin gücləndirilməsində mühüm rol oynayır.\nDermatologiya: Melanomanın müalicəsi mümkün ola bilər\nXərcəng üzrə ekspertlərin bildirdiyinə görə, dəri xərçənginin müalicəsi üçün uzun müddətdir gözlənilən yeni qaydaların təsdiqi melanomanın müalicəsində misilsiz nəticələr verəcək. Bu həftə ABŞ-ın Ərzaq və Dərman Administrasiyası bu üsuldan istifadəyə yaşıl işıq yandırıb.\nMerks Farmakologiya şirkətinin atni-xərçəng Keytruda bölməsi bədənin immun sisteminin cavab verməsinə dair unikal bir əməliyyata başlayıb.\nBelə ki, xərçəng şişləri immun sitemini sıradan çıxarır. Lakin Keytruda züllalardan istifadə etməklə immun sisteminin müqavimətini artırır.\nPembrolizumab adlı dərman preparatı çox az yan təsirləri olmaqla, effektivlik nümayiş etdirir.\nDermatologiya: Nəmli dəri üçün bəzi məsləhətlər\nMüasir dövrdə dərini günəş ləkələrinə və ekoloji çirkliyə qarşı qorumaq olduqca asandır.\nCildin hansı rəngdə olmasından asılı olmayaraq üz dərisində quruluq əlamətləri olduğu zaman ilk növbədə dərini nəmləndirmək məsləhətdir.\nGünəş ləkələri, toz və çirk dərinin quru və solğun görünməsinə səbəb olur. Bunlar dəridə zamanla sızanaqlara da gətirib çıxarır. Bu kimi dəri problemlərini önləmək üçün losyonlardan və lazımi gözəllik prosedurlarından əlavə yağlı nəmləndiricilərdən, dəri gözəlliyinə faydası olan meyvə-tərəvəzlərən, çoxlu maye qəbulundan istifadə etmək lazımdır.\nDermatologiya: Sızanaqsız dəri üçün karbohidratları azaldın\nSızanaqların əmələ gəlmə səbəbləri müxtəlifdir. Bura: follikul vəzilərinin tıxanması və bakteriyaların sürətli inkişafı, piy vəzilərinin hiperaktivliyi, iltihab və s. aiddir. Civzəli səpgi əsasən yetkinlik çağına, yəni bədəndə bir sıra hormonal dəyişikliklərin baş verdiyi dövrə təsadüf edir. Bu dövrdə dəri daha da yağlanır. Məhz, bu baxımdan dərini yağlaşdıracaq qidalardan (karbohidratları çox olan) istifadəni dayandırmaq lazımdır. Xüsusi ilə dəri xəstəliyi olanlar üçün qidalanma vərdişləri əhəmiyyətlidir.\nDermatologiya: İsti havalarda dəri xəstəliklərinə diqqət!\nErciyes Universitetinin Prof. Dr. Əkrəm Aktaş, havaların istiləşməsi ilə əlaqədar dəri xəstəliklərinə qarşı diqqətli olmağı məsləhət görüb.\nOnun sözlərinə görə günəşli havalar bəzi insanlarda dəri soyulmasına səbəb olur. Bunun üçün pillinq müalicəsi tətbiq etmək lazımdır.\nSədəf xəstələri üçün günəşli havalar yaxşı olduğundan bu xəstələr qumda günəşlənən zaman "pua müalicəsi" etdirməlidir.\nDermatologiya: Ailəsində dəri xəstəliyi olan uşaqlarda nələrə diqqət yetirilməli?\nDermatologiya: Saç dərisinə qulluq\nHəssas saç dərisi qaşıntı və təhriş hissi verir. Hava çirkliliyi, stressli həyat, saç tipinə uyğun olmayan şampunlarla saçları tez-tez yumaq xroniki bir narahatlıq yarada bilər. Saç dərisini qaşınma və istiliyi yüksək saç qurutma maşını ilə saçları qurutmaq da saç dərisinə zərər verə bilər.\nBütün bunlar dərini həssaslıq dərəcəsinə çatdırar. Qaşıntıdan əlavə insan saç dərisində quruluq və acı da hiss edir.\nPierre Fabre Dermo Kosmetikasının ən əhəmiyyətli markalarından hesab olunan Ducray-ın adlı yeni adlandırılan "SENSİNOL" məhsulu qaşıntı, batma, yanmağa qarşı anında rahatlaşdırıcı təsiri təmin edir. Yalnız səlahiyyətli əczaxanalarda satılır.\nTez istifadəyə uyğun olan Ducray Sensinol şampunu nəmli saça zərifcə masaj edilərək tətbiq olunur daha sonra su ilə yumaq lazımdır.\nDermatologiya: D vitamini üçün 15 dəqiqə kifayətdir\nBəzi insanlar bədəndə D vitamini çatışmazlığı üzündən günəş vannası qəbul etməyə üstünlük verirlər. Bu prosedurun qoyulan vaxtdan çox tətbiqi dəridə problemlər yaradır.\nMəlumata görə Mersin Universiteti Tibb Fakültəsinin dəri zöhrəvi xəstəlikləri sahəsində fəaliyyət göstərən Prof. Dr. Tamer İrfan Qaya, yay aylarında günəş şüalarının içərisində olan bənövşəyi şüaların, insanların dərisinə zərər verdiyini ifadə edib. Ultrabənövşəyi şüaların gözlə görünən işıqlardan fərqli olduğuna diqqəti çəkən həkim, "Bu işıqlar dərimizdə müxtəlif dəyişikliklər meydana gətirir. Bunların başında dəri yaşlanması və dəri ləkələrini göstərən dəyişikliklər gəlir." cümlələrini işlədib.\nOnun sözlərindən aydın olur ki, şüursuz bir şəkildə günəş vannası qəbul etmək dəridə böyük problemlər yaratmaqla bərabər dəri yaşlanmasına səbəb olur.\nDermatologiya: Günəş ləkələrindən ağrısız və acısısız müalicə\nVerilən məlumata görə dəri yaşlanmasına digər amillər kimi günəş faktoru da təsir edir.\nOna görə dəridə ortaya çıxan ləkələrin qarşısını almaq üçün müxtəlif texnologiyalar icad edilib. Belə ki, günümüzdə geniş miqyasda istifadə olunan cihazlardan biri də lazer texnologiyasıdır. Bunun vasitəsi ilə dəridə olan rəng dəyişikliklərini birdəfəlik aradan qaldırmaq mümkündür.\nSuperplast Estetik Cərrahiyyə Mərkəzində fəaliyyət göstərdiyi bildrilən Dr. Cahangir Toraman günəş ləkələrinin müalicəsi haqqında danışıb.\nOnun sözlərindən aydın olur ki, günəş ləkələrinin müalicəsi, fərqli lazer aparatları ilə dəridə baş vermiş rəng dəyişikliklərini birdəfəlik aradan qaldıra bilir.\nDermatologiya: Ayağınız nəfəs alsın\nYay aylarında artdığı bildirilən ayaq göbələyi infeksiyası və bundan qorunma yolları haqqında "Hisar Intercontinental Hospital" xəstəxanasının dermatologiya mütəxəssisi Dr. Burçak Bozdemir məlumat verib.\nGənc kişilərdə sıxlıqla görülən ayaq göbələyi infeksiyasının, qadınlarda və uşaqlarda ola biləcəyini ifadə edən Dr. Bozdemir göbələk mikrobunun xüsusilə nəmli, qaranlıq və isti mühitdə ayaq dərisində böyüyüb çoxaldığını və infeksiya meydana gətirdiyini bildirib.\nAyaqda qaşıntı, qabıqlanma, qızartı, yanma və qoxu kimi əlamətlərlə özünü göstərən ayaq göbələklərinə diaqnoz qoyulub, müalicə edilməzsə gövdə dərisinə və dırnaqlara bulaşa bilər.\nDermatologiya: Əldə olan ağ ləkələrin müalicəsi\nMəlumata görə xalq arasında ağ ləkə (vitiligo xəstəliyi) olaraq bilinən xəstəliyin bir zülal sayəsində müalicəsi də mümkündür.\nAmerikalı elm adamlarının vitiliqoya tutulan siçanlar üzərində apardığı araşdırma, mutasiyaya uğramış bir zülalın inyeksiya edilməsi sayəsində də xəstəliyin müalicəsinin mümkün olacağı bildirilir.\nMəlumatda, bir sıra elm adamlarının, insan dərisi nümunələri üzərində edilən testlər sayəsində bənzər nəticələr verdiyi də deyilir.\nDermatologiya: Dəriyə qulluqda bunlar vacibdir\nBir sıra mütəxəssislər, soyuq hava səbəbindən dəri quruluğuna tutulan şəxslərin çox duş qəbul etməmələri mövzusunda xəbərdarlıq edib. Türkiyədə bu sahə ilə əlaqədar fəaliyyət göstərildiyi bildirilən doktor Dərviş bəyin sözlərinə görə dəri quruluğu olan xəstələrin, duşdan sonra nəmliyi itirmədən dəri üzərinə nəmləndirici sürtməsi lazımdır. Məlumatdan aydın olur ki, bədən nəmləndiricilərindən, duş yağlarından istifadə orqanizmə fayda verir.\nHəmçinin məlumatda bildirilir ki, su və sabunla həddindən artıq təmasda olmaq da düzgün deyil. Sürtünməsi çox olan geyimlər geyinmək məsləhət görülmür.


Tahir Mirkişili : “İnflyasiyanın hədəflənməsini gücləndirmək üçün alətlər zənginləşdirilməlidir” – Medianews\nTahir Mirkişili : “İnflyasiyanın hədəflənməsini gücləndirmək üçün alətlər zənginləşdirilməlidir”\nAzərbaycanda inflyasiyanın hədəflənməsi siyasətinin gücləndirilməsi üçün alətlərin zənginləşdirilməsi vacibdir.\n“Tədiyə balansının cari əməliyyatlar hesabında profisitin artmasını, manatın məzənnəsinə olan təzyiqlərin neytrallaşmasını təqdirə layiq hal hesab edirik. Amma eyni zamanda, hesabat ilində inflyasiyanın illik səviyyəsinin yüksəlməsi narahatedicidir.\nQlobal ərzaq qiymətlərində artım tendensiyasının davam etməsi, bu sahədə həm də qıtlığın olacağı ehtimallarının artması müəyyən müddət üçün həyati vacib məhsulların qiymətlərinə və ya mənfəət normasına müvafiq dövlət nəzarətinin tətbiqini qaçılmaz edə bilər. Xatırladım ki, bu cür alətlər “Antiinhisar fəaliyyəti haqqında” qanunda və dünya təcrübəsində mövcuddur”, – T. Mirkişili bildirib.\nBununla yanaşı millət vəkili qeyd edib ki, maliyyə-büdcə sisteminin təkmilləşməsi sahəsində görülən işlər, nəticə əsaslı büdcə sisteminə keçid ilə bağlı görülən işləri müsbət dəyərləndirilir, amma bu sahədə daha çox işlərin görülə biləcəyinə inanırıq.\nOnun sözlərinə görə, Hesablama Palatasının dövlət qurumlarında apardığı auditlərin təhlili göstərir ki, büdcə vəsaitlərinin planlaşdırılması, hədəflərin müəyyən edilməsi, hesabatlılığın artırılması, xərclənmə zamanı şəffaflığın yüksəldilməsi istiqamətində davamlı işlərin görülməsinə ehtiyac vardır: “Eyni zamanda, büdcədən ayrılan dotasiyaların vacib iqtisadi rol oynadığını qəbul edərək, bəzi dotasiyaların xidmətləri təklif edənə deyil, xidmətləri istehlak edənlərə yönəldilməsinin faydalı ola biləcəyini qeyd etmək istərdim”.\nTürkiyə Ukraynaya daha bir partiya “Bayraktar” göndərdi


Fanatikcəsinə yurdsevəndi. Bizim geniş və münbit torpaqlı həyətimiz vardı. Əgər ayda-ildə bir dəfə qonum-qonşunun mal-qarası, toyuq-cücəsi həyətimizə girsəydi - o, aləmi bir-birinə qatırdı. Qonşularla davaya çıxardı.\nÜzünü mənə tutub deyərdi:\n- Qeyrətsiz adamlarsınız, niyə qoyursan atayın yurdunu taptalasınlar. Namusun, qeyrətin yoxdu?\nAnamın dayıları - Şəfi, Cavad, İsa, deyilənə görə, qardaşları Məhəmmədəli və Səməd də anam xasiyyətliydilər. Xalası oğlanları - Nəcəfqulu və Əsgər, xalası qızı İnsaf hələ adlarını sadaladığım qohumlarından da tünd və sərt idilər.\nCavad dayım da, Şəfi dayım da məni kənd arasında görəndə həmişə deyərdilər:\n- Qonum-qonşunun mal-qarasını həyətinizə qoyma, ha!\nAnam həmişə deyərdi:\n- Düşündüklərimi qonşulara deməsəm, bağrım çatlayar.\nAnamın təkidi ilə böyük qardaşım Valeh iki dəfə ailə qurdu: birinci dəfə anamın dayısı, ikinci dəfə isə əmisi nəvəsi ilə. Hər ikisi uğursuz nikahdı. Qardaşımın hər iki evlilikdən doğulan övladlarının bəxti-taleyi gətirmədi.\nArtıq yaşa dolanda bütün bunları anama irad tutdum.\nBaşını yerə dikirdi:\n- Neyləyim, qohumdular, dedim bəlkə belə yaxşıdı. Gərək uşağı bu işlərə məcbur etməyəydim.\nSonralar yazıq qardaşım heç nədən iki dəfə həbsxanaya düşdü. Təkrar üçüncü dəfə evləndi, oğlu, qızı dünyaya gəldi həyatı axarına düşdü.\nAğır illər idi. Birtəhər dolanmalıydıq. Əynimizə-başımıza fikir verməliydik. Anam ürəyindən keçənləri övladlarına tapıb verə bilməyəndə, dərdə-qəmə batırdı. Belə vaxtlarda anamın üzünə baxa bilmirdim.\nÜmumiyyətlə, anam böyük qardaşımı - Valehi hamımızdan çox istəyirdi. Bəlkə də Valeh onun ilk övladıydı, ona görə idi, bilmirəm.\nAnam on səkkiz yaşında ailə qurmuş, iyirmi altı yaşından (1941) isə dul qalmışdı. Ağır müharibə illəri, övladlarını böyütmək - qadın üçün bunlar asan məsələlər deyildi.\nO, nadir hallarda məni döyərdi. Bilmirəm, nəyi isə düz eləməyəndə, ya da sözünə baxmayanda. Bərk hirslənəndə məni çubuqla vururdu, vurandan sonra da oturub hönkür-hönkür ağlayırdı, yanına cağırıb bütün gücüylə bədənimi qucaqlayırdı.\nOnu həmişə sağlam və gümrah görmüşəm. Yadıma gəlmir ki, o, xəstələnsin, çarpayıda yatsın. Düzdür, divarları qaya daşlarından hörülmüş ikimərtəbəli evimiz vardı. Amma döşəmələri torpaqdı. Torpaq döşəmələrdə yatırdıq. Anam çoxlu gəvə və kilim, palaz toxumuşdu. Onları tökürdü evimizin bir küncünə, yıxılıb yatırdıq. Yaxşı da gəvə, palaz toxuyurdu. Əyilmiş, bükülmüş yun iplərini vurub qoltuğuna gedərdi Füzuliyə. Orada, mərkəzi bazarın qabağında boyaqçılar sıra ilə düzülmüşdü. Apardığı yun iplərini ürəyi istədiyi rəngdə boyatdırırdı. Evimizin elə içindəcə, bir küncdə hana qururdu, aylar, günlər keçirdi, bir də görürdün allı-güllü gəvəsi, palazı hazırdı. Valehin, mənim, o biri qardaşlarımın adına gəvə toxuyurdu.\nƏlləri və barmaqları xırdaydı. Uşaq vaxtı anamın boynunda, araxçın şəklində papağında, papağının kənarlarında qızıl ziynətləri görmüşəm. Araxçının çevrəsinə başqa ziynət əşyaları ilə bərabər, qızıl pullar da düzülmüşdü.\nMəhəmmədəli dayımın gümüşdən, ağır çəkili gümüş fitini əziz xatirə kimi sandığında saxlayırdı.\nQədim, içinə bir vaqon şey yığması mümkün, üstü bər-bəzəkli sandığı tez-tez açıb-örtürdü. Yadıma düşən və düşməyən əziz-xələf əşyalarını bu sandıqda saxlayardı. Göz qırpımında, faciəli şəkildə həlak olandan sonra onun uzun illərdən bəri qoruduğu sandıq, onun içindəkilər necə oldu - bilinmədi.\nAnamın bacısı yoxdu. Allah heç atama da bacı verməmişdi. Mənim də bacım yoxdu. Anam vəfat edəndən sonra onun uzun illərdən bəri (1941-1973) topladığı gəvə və kilim, özünün şəxsi ziynət əşyaları, xırda ölçülü xurcun və bəzək əşyaları da yoxa çıxdı.\nHəyətdəcə, vedrəni üçbucaq şəkilli qara qaya daşlarının üstündəcə ocaq qalayıb su qızdırardı. Çox zaman döşəməyə ot tökərdi. Məni elə onun üstündəcə çimizdirərdi. Bəzən də daş evimizin ikinci mərtəbəsində, eyvanımızda iri teştin içində. O, axşamlar, eyvanımıza düşən ay işığında boyun-boğazıma ilıq suyu tökəndə, isti və hərarətli əllərini kürəyimdə gəzdirəndə, sözə, ifadəyə gəlməyən hisslər keçirirdim. Xırda əlləriylə başımı yuyurdu. Sabun köpüyü ağzımı-burnumu örtürdü. İlahi, necə də gözəl, təsəvvürə gəlməyən, əlçatmaz gözəl anlar yaşamışam!\nSonralar azdan-çoxdan dünyanı dolaşdım. Əsgər hamamlarında, böyük oğlumun sayəsində Malayziyada (2015), Şotlandiyanın (2017) dəbdəbəli, dünyanın bütün dərd-sərini unutduran hamamlarında bədənimdəki kiri çıxartmışam, təmizlənmişəm. Amma bunların heç biri eyvanımızda anamın məni ay işığında, çimizdirməsindən yaranan xoşbəxt anları yaşatmayıb.\nKənddə ayda, ildə eşidirdim ki, hə filankəs xəstədi. Kənddə yaşadığım illərdə (1941-1961) ürək-damar, xərçəng, şəkər xəstəliklərinin adlarını belə eşitməmişəm. Başı ağrıyanları, ürəyi bulananları, zəhərlənənləri görmüşəm. Mənasız yerə, ayaqlarımı yerə dirəyib deyə bilmərəm ki, hə, Veysəllidə adamlar ölmürdülər. Adamları bağda, bostanda, taxıl və ot biçini zamanı zəhərli ilanlar sancırdı, ağacdan yıxılırdılar, güclü sel məhv edirdi. Bir də vardı Allahın buyurduğu, təbii ölüm. Ayda-ildə eşidirdik ki, filankəs dünyasını dəyişib.\nDağ havası, Qara kəhrizin təmiz suyu, təbii qidalar - camış qatığı, qaymağı. Dağların gömgöy otlarından qidalanan qoyun, mal. Dağların döşünə, yamaclara çınqıl kimi səpələnmiş toyuq-cücə, hinduşka.\nKənddə nadir hallarda mal əti yeyərdilər. Yox, sappasağ iribuynuzlu heyvan qəflətən ayaqlarını qırırdı, yoncaya düşürdü - bu ayrı məsələ. Belə hallarda həmin heyvanı kəsirdilər. Mal yiyəsi çox ziyana düşməsin deyə, həmin əti qapı-qapı düşüb ailələrə paylayırdılar, alışma edirdilər.\nAnamın dediklərinə görə, atam müharibəyə getməzdən xeyli qabaq, hər ehtimala qarşı, ərzaq tədarükü görübmüş. Evimizin birinci mərtəbəsində,- o, həm də zirzəmi idi, - üç, dörd metr dərinliyində quyu qazılmışdı. Atam bu quyunu, divarlarını gözünə küləş, saman qatıb suvamışdı.\n"Bir müddət bu taxıl sizə çatar, sonrasına da Allah kərimdi".\nHaşiyə: Söhbətimizin ana xəttindən kənara çıxıb, sizə başqa bir əhvalat danışmaq istəyirəm. Atam ailə qurmazdan qabaq, bir müddət İmişli rayonunun Boccallar kəndində çobanlıq edib. Həmin kənddə Cəbrayıl adlı cavanla dostluq edib. Bir yerdə çobanlıq ediblər, ağır günləri yaşayıblar, dağa, arana birgə gedib-gəliblər.\nHətta, bir dəfə iş elə gətirib ki, o, yay ağzı dağlara çıxa bilməyib. Mal-qara ilə bağlı adamlara bu hiss yaxşı tanışdı. El dağlara qalxan ərəfədə atamın çəlimsiz, arıq bir quzusu varmış. Kişini dərd götürüb, düşünüb: "Bu yazıq aranda qalıb istidən öləcək". Odur ki, dağlara qalxmağa hazırlaşan çoban dostundan - Cəbrayıl kişidən xahiş edib ki, bu quzusunu da özünlə apar. Aranda qalıb, yazıqdı, tələf olacaq.\nAnam təkrar-təkrar danışırdı ki, Cəbrayıl kişi atanın o arıq, çəlimsiz, ayaqları bir-birinə dolaşan quzunu dəvənin donqarında dağlara qaldırıb. Maldarlar, Cəbrayıl kişinin adi bir quzuya görə belə canyananlığını, canfəşanlığını görənlər təəccüblənirmişlər.\n- Siz nə danışırsınız, bu quzu mənim dostumun, Bayramalınındı, əmanətdi.\nAnamın dediklərinə görə, o çəlimsiz quzu el dağdan arana düşən zaman əməlli-başlı qoç imiş və sağ-salamat sahibinə qaytarılıb.\n...Hə, nədən danışırdım? Hə, həmin o Cəbrayıl kişi, atamın çoban dostu, müharibə vaxtı hər il Veysəlliyə, bizə baş çəkməyə gələrmiş. İmişlidən Veysəlliyə gələrmiş, dəvələrini həyətimizin aşağısında xıxırdarmış və əlinə qarğıdan düzəltdiyi metrəni alıb, zirzəmimizdəki quyuda nə qədər taxıl qaldığını ölçüb-biçərmiş. Buğdanın miqdarını müəyyənləşdirəndən sonra deyərmiş:\n- Nənəxanım, hələ filan qədər taxılınız qalıb. Uşaqlara korluq vermə.\nHər il bu əhvalat təkrarlanarmış.\nHər dəfə nağıla, əfsanəyə çevrilmiş o quyunu, atamın çətin illərdə bizə qoyub getdiyi taxıl quyusunu, Cəbrayıl kişini, onun atamla kişi dostluğunu, İmişli camaatını xatırlayanda ürəyimdən xoş duyğular keçir.\nSaçlarını açıq havadaca yuyardı. Qışda, soyuq havalarda isə isti sobanın qabağında. Başını adi, sarı rəngli paltar sabunu ilə köpüklədərdi. Barmaqları ilə qulaqlarının dibindən tutmuş, ta saçının o biri hissələrinə qədər - çox da uzun və sıx olmayan saçlarını kəndir kimi əyirdi, sonra da əlləri ilə onları bərk-bərk sıxırdı. Bu əməliyyatlar qurtarandan sonra saçlarına camış qatığı sürtərdi. Qaynadılmış suyu başına tökərdi. Başı, qulaqları, gözləri, bütün sifəti təmizlənirdi, açılırdı.\nHərdən həyətimizdə hündür bir yerdə əyləşirdi, əllərini çənəsinə söykəyib uzun müddət harasa baxırdı. Ürəyindən nələr keçirdi, nə haqda düşünürdü, Allah bilirdi. Hərbi qulluqdan qayıdanda məni qapımızın ağzında qarşıladı. Boynumu qucaqlayıb öpdü və ağladı. Mən əsgərdə qulluq etdiyim illərdə (1961-1964) anam ağır günlər keçirmişdi. Balaca qardaşlarım həddi-buluğa çatmadıqlarına görə onun köməyinə yetişə bilmirdilər. Böyük qardaşım həbsxanadaydı. Bəlkə də o, bunlara görə kövrəlmişdi. Bəlkə də sərasər üç ildi görüşmürdük, ona görəydi. Bir neçə gündən sonra şəhərə qayıtdım. Bakı Şin zavodunda (1964) işə düzəldim. Universitetin jurnalistika fakültəsinə (1965) qəbul oldum və ali məktəbə qəbul olmağım, anamı sevindirmək üçün yenidən kəndə qayıtdım. İlahi, anam necə sevinirdi...\nAnam öləndən sonra\n1973-cü il, 21 iyun\n...O günü qonşu metro işçilərinin yataqxanasındakı yeməkxanaya - nahara getmişdim. Deyəsən, borş sifariş vermişdim. Borşla dolu kasa qabağımdaydı - amma nə sirrdisə, qəflətən iştaham qaçmışdı. Xörək də buza dönmüşdü. İştaham qaçmışdısa, ac deyildimsə bəs baş tərbiyəçi işlədiyim Şin zavodunun yataqxanasından buraya nə üçün, niyə gəlmişdim? Beynimdə, ürəyimdə indiyə kimi hiss etmədiyim qəribə duyğular çulğalayırdı... Kasada soyuyan borşu qaşıqla o yana, bu yana qarışdırırdım. Sifariş verdiyim borşu yeyə bilmirdim. Soyumuş, yeyilməmiş borş kasasını stolun üstündə qoyub iş yerimə qayıtdım.\nAdi qaydada yataqxana işçilərindən kimsə məni telefona çağırdı. Dedi ki, Füzuli rayonundandı, təcilidi. Telefon dəstəyinin o biri başında əmim oğlu Vaqifdi.\n- Təcili kəndə gəl, anan...\nO, sözlərinin ardını deyə bilmədi.\nMən o günü, bütün gecəni kəndə necə getmişəm, heç nə yadımda qalmayıb.\nBirbaşa nəqliyyat yox idi deyə, birindən düşüb o biri maşına minirdim.\nBakı, Şamaxı, Göyçay... Yevlax, Bərdə, Ağdam. Ağdamda, Muradbəylidə bir az ləngidim. Gecəyarısı yol polislərinin söhbətlərini eşitdim.\n- Martuni-Füzuli istiqamətində hərəkət edən avtobus sürücünün səhlənkarlığı ucundan salona od düşüb, bir neçə adam diri-diri yanıb.\n...Gecə saat olardı üç, dörd. Qapımızda çadır qurulduğunu gördüm. Daş pilləkənlərlə ikinci mərtəbəyə qalxmaq istəyəndə, Nabat mamam qarşıma çıxdı.\n- Bala, anan yoxdu, daha Nənəxanım yoxdu.\nMən nə o axşama qədər, nə də o axşamdan sonrakı illərimdə heç vaxt belə hönkür-hönkür ağlamamışam. Ağlamırdım e, boğulurdum, içim, bütün bədənim nehrə kimi çalxalanırdı.\n...O səhər çağından düz qırx dörd il keçib. Dəfələrlə anamın avtobusda faciəli şəkildə həlak olması səhnəsini yazmağa cəhd göstərmişəm - bacarmamışam. Sonralar dərk etdim ki, bu səhnələri yazmağa, təsvir etməyə cəhd göstərmək səmərəsiz, baş tutan iş deyil və bu niyyətimdən tamamilə əl çəkdim. Hansı məqsədə söykənirsən söykən, övlad öz anasının belə faciəli anlarını təsvir etməyə acizdi. O, ağıla, təsəvvürəgəlməz faciəli məqamları təsvir edərkən ürəyimdə yaranan elektrik enerjisi vurub bütün bədənimi parça-parça edəcəkdi.\nYasdan qayıdıb gələndən sonra Şin zavodunun rəhbərliyi mənə məzuniyyət, qərbi Ukraynaya, Turuskaves şəhərinə putyovka verdilər. İyirmi dörd gün ərzində qərbi Ukraynanı başdan-başa - Lvovu, Draqobiçi, Ujqorodu - bir sözlə, xeyli gəzdim, dolaşdım. Aldığım ağır stresdən çıxmağa çalışdım və sonralar anamın yoxluğu ilə barışdım. İki ildən sonra Qənimət adlı qızla ailə qurdum (1974). "Azərbaycan" ədəbi-bədii jurnalda işə (1976) düzəldim. Elşən adlı ilk övladım (1975) dünyaya gəldi. Anam bütün ömrü boyu mənim bu xoş günlərimi gözləmişdi. Təəssüf ki, o, bunların heç birini görmədi. Ömrüm boyu çalışırdım ki, nə isə yaxşı, əhəmiyyətli uğur əldə edim, anam bunları görüb sevinsin. Əldə edəcəklərim mənə yox, ilk növbədə anama lazımdı. Anam faciəli şəkildə rəhmətə gedəndən sonra həyat mənim üçün mənasızlaşdı. Ali hiss və duyğulardan uzaq düşdüm. Axı, həyatda əldə edəcəyim uğurları onun xatirinə edəcəkdim. Nə edim, haraya gedim, nəyə can atım? Aylar, illər ötdü, Qarabağ hadisələri başladı. Daha ayrı ovqatlar üstündə kökləndim.\nƏdalət 2018.- 1 iyun.- S.7.


“Təfəkkür” Universiteti ilə Təhsil Nazirliyi arasında qalmaqal » Aztehsil.com\n"Təfəkkür" Universiteti fəaliyyətinin dayandırılması ilə bağlı Təhsil Nazirliyinin rəsmisinin verdiyi açıqlamaya münasibət bildirib.\nUniversitetdən verilən məlumata görə, "Təfəkkür" Universitetinin fəaliyyətinin dayandırılması barədə Təsisçilər Şurasının heç bir qərarı olmayıb: "Təsisçilərdən birinin isə universitetin fəaliyyəti barədə müraciətinin heç bir hüquqi əsası yoxdur. Universitetin yeni təsisçiləri bu barədə dəfələrlə aidiyyəti orqanlara, o cümlədən Təhsil Nazirliyinə də bildirmiş, kollektivin arzusunu və xahişini nəzərə alaraq universitetin fəaliyyətinin davam etdirilməsinə qərar vermiş və müvafiq vəsadət qaldırmışlar. Nəzərinizə çatdırırıq ki, Təhsil Nazirliyi tərəfindən verilmiş universitetin hüquqi fəaliyyətinə əsas verən sənədin (Lisenziya) müddəti 2020-ci ilin aprelinə qədərdir və hal-hazırda da qüvvədədir.\nUniversitetin akkreditasiya müddətinin bitməsinə gəldikdə isə, bu məsələ Nazirlər Kabinetinin akkreditasiya ilə bağlı 28.09.2010-cu il tarixli, 167 saylı qərarına riayət olunmaqla həyata keçirilməlidir, yəni təkrar akkreditasiya mütləq təyin olunmalıdır. Məlumat üçün bildiririk ki, təkrar akkreditasiyanın keçirilməməsinə universitet məsuliyyət daşımır və bunun bizdə oxuyan tələbələrə heç bir aidiyyəti yoxdur. Çünki universitetdə hal-hazırda təhsil alan tələbələr Dövlət İmtahan Mərkəzi tərəfindən universitetə qəbul edildikləri vaxt, universitetin akkreditasiya sertifikatının müddəti qüvvədə olmuşdur. Ona görə "Təfəkkür" Universitetində oxuyan tələbələrə diplom verilməyəcək" fikri əsassızdır. Nəzərə almaq lazımdır ki, müsahibəni tək tələbə və valideynləri yox, təhsili yaxşı bilən insanlar da oxuyurlar.\nTələbələrimizin digər ali məktəblərə köçürülməsinə gəldikdə isə, məlumatda bizim 190 tələbənin başqa universitetlərə köçürülməsi göstərilir. Bu tələbələrdən heç biri köçürülmə ilə bağlı universitetdən sənəd almadığından bu sayı Sizdən eşidirik. Halbuki, Təhsil Nazirliyinin tələbələrin digər təhsil müəssisələrinə köçürülmələri ilə bağlı Nazirlər Kabinetinin 21 yanvar 2011-ci il tarixli 9 saylı qərarı ilə, Təhsil Nazirliyinin 24 iyul 2017-ci il tarixli 212 saylı əmri ilə təsdiq olunmuş qaydaların 2.6 bəndinə əsasən, tələbə Təhsil Nazirliyinə elektron ərizə ilə müraciət edərkən, təhsil müddətində fənlər üzrə topladığı kreditləri və qiymətləri özündə əks etdirən sənəd – akademik transkripti, universitetə qəbul olunarkən topladığı bal , təhsil haqqı borcunun olmaması və s. kimi sənədlər təqdim etməklə, ərizəsi qəbul edilməlidir. Köçürülmələrlə bağlı Təhsil Nazirliyinin əmri ilə təsdiq olunmuş qaydaların 2.7 bəndində qeyd edilir ki, tələbə tərəfindən təqdim olunan yuxarıda göstərilən sənədlər Təhsil Nazirliyində yoxlanılır, köçürülmə üçün əsasların olub-olmadığı müəyyənləşdirilir. Bu, belədirsə, onda 190 nəfər tələbə universitetdən heç bir sənəd götürüb Nazirliyə təqdim etmədiyi halda, hansı əsasla başqa universitetlərə köçürülür?\nHesab edirik ki, Nazirlik əmrdə yuxarıda qeyd olunan tələblərin kim tərəfindən pozulduğunu araşdırıb, müvafiq tədbir görəcək. Nazirliyin köçürülmələrlə bağlı təsdiq etdiyi qaydaların 1.4-cü bəndində konkret olaraq qeyd olunur ki, tələbənin bir ali təhsil müəssisəsindən digərinə köçürülməsi qış və yay tətili dövründə həyata keçirilir. Müsahibədə isə qeyd olunur ki, "Təfəkkür" Universitetinin tələbələrinin köçürülməsinə əlavə vaxt verilir. Nə səbəbdən?\nQeyd olunanların hamısı məqsədyönlü şəkildə Nazirliyin bəzi əməkdaşlarının apardığı işlərdir ki, tələbə və valideynlər çaşqınlığa düşərək, başqa universitetlərə keçsinlər. "Təfəkkür" Universiteti bağlanıb və ya bağlanır, sizə diplom verilməyəcək, tez saytımıza müraciət edin, başqa heç bir sənəd istəmirik, ərizə kifayətdir və s.”\nBu yazılar onlarla tələbələrimizin bizə ərizə ilə müraciətlərindən götürülüb. Onlar başqa universitetlərə keçmək istəmirlər, lakin aparılan təbliğat tələbələri və valideynləri çaşqınlığa salıb. Qeyd olunanlarla bağlı nazirliyin bəzi əməkdaşlarının hərəkətləri barədə biz 11.08.2017-ci ildə Təhsil Nazirliyinə və 17.08.2017-ci ildə Ədliyyə Nazirliyinin Bakı şəhəri Nərimanov rayon icra şöbəsinə müraciət etmişik.\nKeçmiş təsisçilərdən birinin universitetin fəaliyyətinin dayandırılması ilə əlaqədar Təhsil Nazirliyinə göndərilən heç bir hüquqi əsası olmayan məktubuna əsasən, nazirlik universitetin fəaliyyətinin dayandırılması, təkrar akkreditasiyadan keçirilməməsi, tələbələrin digər ali məktəblərə köçürülməsi və s. məsələlər barədə verdiyi 15.11.2016-cı il tarixli, 724 saylı və 12.01.2017-ci il tarixli, 16 saylı əmrlərin icrası 2 saylı Bakı İnzibati- İqtisadi Məhkəməsinin 21 iyul 2017-ci il tarixli Qərardadı ilə dayandırılmışdır və bu Qərardad Bakı şəhər Apellyasiya Məhkəməsinin 14.09.2017-ci il tarixli Qərardadı ilə qüvvədə saxlanılıb. Bununla əlaqədar hal-hazırda tələbələrimizin digər ali təhsil müəssisələrinə köçürülmələri qanunsuzdur. Bütün hallarda məhkəmənin qərarlarına hörmətlə yanaşılmalıdır. Konstitusiyanın 129-cu maddəsinə əsasən, Məhkəmələrin qəbul etdiyi qərarlar dövlətin adından çıxarılır və onların icrası hamı üçün mütləqdir və məcburidir".\nTəhsil ekspertindən xəbərdarlıq: bataqlıqdan qurtulun


Məhşur Hollivud rejissoru, «Titanik» və «Avatar» filmlərinin yaradıcısı Ceyms Kemeron dünya okeanının ən dərin yeri Marian çökəkliynin - 11 kilometrlik Çelencer nöqtəsinə enib. Bu tarixi səyahəti uğurla başa vurmaq üçün keemeron, video və foto avadanlıqları ilə təchiz edilmiş «diip-si çelencer» batiskafından istifadə edib. Suya eniş, quam adaları yaxınlığında, yerli vaxtla saat 07-52-də baş tutub. Bununla da Kemeron, bu dərinliyə enən üçüncü adam olub. Sonuncu dəfə bu çətin səyahəti 1960 –cı ildə, Birləşmiş Ştatlardan olan Don Volş və İsveçrə okeanoqrafı Jak Pikard həyata keçiriblər. Kemeron okeanın dibinə düşmək üçün 1 saat yarım vaxt sərf edib, orada 6 saata yaxın qalıb. Bu vaxt ərzində o, 3 d kamerası ilə çəkilişlər aparıb, dərinlikdəki canlı orqanizmlərdən və suxurlardan nümunələr götürüb. Ceyms Kemeron indiyədək ümumilikdə 70, titanik filminin çəkilişləri zamanı isə 12 dəfə okean dibinə enib.\nBu gün: 13231\nBu ay: 13231


BEYNƏLXALQ BANKIN BÜTÜN LAYİHƏLƏRİ MƏHV EDİLDİ! - Sensasiyalı faktlar - Azinforum.az İnformasiya Portalı\nAna səhifə / Manşet / BEYNƏLXALQ BANKIN BÜTÜN LAYİHƏLƏRİ MƏHV EDİLDİ! – Sensasiyalı faktlar\nBEYNƏLXALQ BANKIN BÜTÜN LAYİHƏLƏRİ MƏHV EDİLDİ! – Sensasiyalı faktlar\nBankın sərmayələri ilə mənfəətəçıxan müəssisələr Cahangir Hacıyevdən sonra müflisləşdirilərək oliqarxların nəzarətinə keçib\nAzərbaycanda bank sektorunun ötən ilki statistik göstəriciləri açıqlanıb. Məlum olur ki, 2017-ci ildə ölkə banklarının faiz gəlirləri 1 775,2 mln. manat təşkil edib ki, bu da 2016-cı illə müqayisədə 11% azdır. Maliyyə böhranı, xüsusilə bank sektorunda yaradılan vəziyyət ölkədə bir çox əhəmiyyətli layihələrin dayanmasını şərtləndirib. Əsas da Azərbaycan Beynəlxalq Bankının (ABB) maliyyələşdirdiyi iri büdcəli layihələr hazırda ya dayanıb, ya da benefisiarları dəyişdirilib. Nəticədə qeyri-neft sektoruna aid olan müəssisələrə ciddi zərbə dəyib.\nBankın zərərləri 2 milyarddan 12,5 milyard manata necə qalxdı?\nQeyd edək ki, maliyyə naziri Samir Şərifov ABB-dən alınan kreditlər üzrə edilən yatırımların qeyri-rentabelli layihələrə xərcləndiyini bildirmişdi. Lakin bankın idarə heyətinin hazırda həbsdə olan sabiq sədri Cahangir Hacıyev həmin layihələrin qəsdən dayandırıldığını barəsində keçirilən məhkəmə proseslərinin az qala hamısında dilə gətirirdi. O, layihələrin iflasa uğradılmasını qeyri-peşəkar menecmentlə əlaqələndirirdi. Mətbuata ünvanladığı müraciətində də Hacıyev deyib ki, ABB-nin aktivləri orta hesabla 6 milyard dollar təşkil edirdi. Onun 70 faizi dövlət və dövlət sifarişlərini icra edən təşkilatlara verilən kreditlər olub. Özəl müəssisələrin layihələrinə yönəldilən investisiyaların payı təxminən 2 milyard dollar təşkil edirdi. Həmin vəsait sırf layihələrə sərf edilib. C.Hacıyev: “Məni ittiham edirlər ki, 2 milyard manatı riskli layihələrə qoymuşam və həmin məbləğdə zərər vurmuşam. Halbuki, bu layihələrin hesabına Beynəlxalq Bank hər ili xalis gəlirlə başa vurub. 2015-ci ilin mart ayında istefa ərizəsi yazaraq bankın rəhbərliyindən uzaqlaşdıqdan sonra cinayət işi başlandı, xeyli sahibkar həbs edildi, onlarla vətəndaşa ölkəni tərk etmək qadağası qoyuldu, minlərlə iş yeri bağlandı, Beynəlxalq Bankın maliyyələşdirdiyi layihələrin icrası durduruldu, bankın və layihələrin idarəçiliyində xaos yarandı, kreditlərin ödənilməsi dayandı, buna görə də banklar zərərə çıxdı. Biz bankdan uzaqlaşdırıldıqdan sonra həmin layihələrin təsisçiləri, benefisiarları dəyişdirildi, nəticədə layihələr iflic oldu..”.\nDövlət təşkilatlarına verilən 4 milyard vəsaitin taleyi barədə ictimaiyyətə hələ də məlumat verilmir. Bankın isə zərərləri azalmaq əvəzinə artdıqca artdı. İlkin olaraq 2 milyarddan söhbət gedirdisə, sonradan toksik zərər kimi qələmə verilən və necə yarandığı heç bir şəkildə izah edilməyən 12,5 milyard manat da Bankın ayağa qalxmasını təmin edə bilmədi. Hökumət də çıxış yolunu ABB-nin dövlətə məxsus aktivlərinin özəlləşdirilməsində görürlər.\nBeynəlxalq Bank və onun törəmə şirkətlərinin hazırda həbsdə olan əməkdaşlarının ailə üzvləri bir müddət əvvəl ölkə başçısı İlham Əliyevə müraciət etmişdilər. Həmin müraciətdə ABB-nin maliyyələşdirdiyi ondan artıq uğurlu layihənin bankın idarə heyətinin sədri Cahangir Hacıyev və onun komandasının həbsindən sonra iflasa uğradıldığı qeyd edilirdi. Siyahıda “CTC Aqro” zavodu, “İnter Tobacco” zavodu, “İnter Glass” zavodu, “Oğuz Qlükoza” zavodu, “BOT” ayaqqabı fabriki, “Şəki Aqro” zavodu, “General-Construction”Şirkəti, Şəki Olimpiya Kompleksi, Fuceyra Əmirliyində yerləşən “İntertekstil” və“İnterstil” zavodları, “Azərbaycan Metanol” Zavodu (“AzMeCo”) və “Bakı Fındıq Emalı” zavodunun (“BakFem” MMC) adı çəkilib.\nGəlirlə işləyən zavodlar indi sıfırdadır\nBankın maliyyələşdirdiyi layihələrdən biri “CTC Aqro” – pambıq istehsalı və yığımı üzrə ixtisaslaşmış zavoddur, əsasən Aran zonasında pambıq istehsalı və tədarükü ilə məşğul olur. İstehsal olunan məhsullar Türkiyə, Rusiya və Gürcüstana ixrac edilir, eləcə də daxili bazarlara çıxarılır. Zavod əsasən Beyləqan və İmişli rayonlarından tədarük olunan xammalla işləyir. “CTS Aqro”nun Beyləqan, Ağcabədi, Saatlı və Əli Bayramlıda fəaliyyət göstərən dörd zavodunda, habelə altı rayondakı pambıq qəbulu məntəqələrində 5 minədək daimi işçi çalışırdı. Prezident İlham Əliyev 2008-ci il aprelin 18-də müəssisənin Beyləqanda olan pampıqtəmizləmə zavodunda istehsal prosesi ilə yaxından tanış olmuşdu.\n“İnter Tobacco” Zavodu. Azərbaycan müstəqillik əldə etdikdən sonra tütün istehsalı, tədarükü və ixracatı üzrə ixtisaslaşmış yeganə müəssisədir. Prezident İlham Əliyev 2010-cu ildə tütün emalı zavodunun açılışında iştirak edib, müəssisəni işə salıb. Zavod öz fəaliyyətini Şəki-Zaqatala iqtisadi zonasında qurub və həmin zonada bir neçə rayonda fəaliyyətdə olan məntəqələri mövcuddur.\n“İnter Glass” Zavodu. Bu şirkət Azərbaycanda şüşə istehsalı sahəsində ixtisaslaşmış yeganə və ən böyük müəssisədir. Şirkət şuşə istehsalı sahəsində ən son texnologiya ilə təchiz edilib və zavodun əksər avadanlıqları Almaniyadan gətirilib. Zavod fəaliyyətini Gürcüstanda genişləndirmək məqsədilə ərazi belə satın almışdı. Lakin ABB ətrafında baş verənlər Gürcüstanda törəmə müəssisənin açılmasına əngəl yaradıb.\n“Oğuz Qlükoza” zavodu da regionda yeganə ixtisaslaşmış müəssisədir. Burada G40 qlükozası ilə bərabər müxtəlif yönlü yeni qlükozaların istehsalı da planlaşdırılırdı. Həmçinin bu müəssisədə F55 və F42 fruktozanın, quru nişastanın istehsalı da əsas fəaliyyət istiqamətlərindəndir. Bu məhsulların istehsalı üçün xaricdən yüksək təcrübəyə malik mütəxəsisslər və avadanlıqlar gətirilib.\n“Şəki Aqro” zavodu regional damazlıq sahəsində işini qurub. Əsas fəaliyyət istiqaməti isə südcülük-maldarlıqdır.\n“General-Construction”Şirkəti Azərbaycanın ən böyük tikinti, yenidənqurma şirkətlərindəndi.\nŞəki Olimpiya Kompleksi. Şəkidə yerləşən idman mərkəzi onlarla şəxsin məşğulluğunu təmin etməklə bərabər, əhalinin sağlamlıq mərkəzidir.\nC.Hacıyevin həbsindən sonra sadalanan müəssisələrə Maliyyə Nazirliyi tərəfindən təyin edilmiş idarəçilər onların fəaliyyətini iflic vəziyyətə salıb, biznes əlaqələrini yox edib, kütləvi işsizliyə səbəb olub. Bank mütəxəssislərinin fikrincə, yeni rəhbərliyin səriştəsizliyinin nəticəsidir ki, müəssisələr aldıqları krediti qaytara bilmirlər. Halbuki, əvvəlki dövrdə kreditlər vaxtında qaytarılıb, nəticədə həm bank, həm də müəssisələr gəlir əldə edib.\n“AzMeCo”ya ayrılan 700 milyon kredit belə “batırıldı”\nABB-nin iflasa uğradılan və “əl dəyişdirən” layihələrindən biri də “Azərbaycan Metanol” Zavodudur (“AzMeCo”). Müəssisə regionda öz fəaliyyət istiqamətinə görə ən böyük zavod olmaqla bərabər, minlərlə insanın iş yeri idi. “AzMeCo”nun maliyyələşdirilməsində Beynəlxalq Bankla birgə Rusiyanın “Sberbank”ı da iştirak edib. 2007-ci ildə yaradılan müəssisənin işi ilkin olaraq neft kimya layihələri, xüsusilə qaz və metanol fabriklərinin tikintisi və fəaliyyətinə yönəlib. “AzMeCo” həmçinin Xəzər Dənizində hidrokarbon layihələrində də fəaliyyət göstərib.\n2012-ci ilin axırlarında Beynəlxalq Bank, Asia House və The City UK Xəzər Dəhlizi konfransını təşkil edib və bu üç təşkilat biznes əlaqələri yaradıb, “AzMeCo”nun da gələcək satış və marketinq fəaliyyəti bu əlaqələrə söykənib. Cənubi Qafqaz regionu və Mərkəzi Asiyada ilk metanol zavodu ildə 560 000 ton metanolun istehsal olunacağını proqnozlaşdırırdı. Azərbaycan Beynəlxalq Bankı və Avropa Yenidənqurma və İnkişaf Bankı (AYİB) zavodun tikintisini maliyyələşdiriblər. Azərbaycan hökuməti ideyanı dəstəkləyib və AYİB-dən ilkin olaraq 150 milyon dollar vəsait cəlb edilib. Məlumatlara görə zavodun tikintisi 450 milyon dollara başa gəlib. Qalan 300 milyon dollar ABB-nin kreditləri ilə ödənib. Bir sıra mənbələr təkcə Beynəlxalq Bankın müəssisə üçün ayırdığı kreditin 700 milyon civarında olduğunu bildirir. 2013-cü ilin sonunda istismara verilən zavodun rəsmi məlumatına görə, artıq bir il sonra “AzMeCo” Türkiyə, Rumıniya, Hollandiya, Sloveniya və Belçikaya 100 min ton metanol ixrac edirdi.\n“Azəriqaz” qazı yerli şirkətə verməyib xaricə baha satdı\n“AzMeCo” dövlət strukturu olan “Azəriqaz” ilə zavodun təbii qazla təchizatına dair uzunmüddətli müqavilə bağlayıb. Zavodun hazır məhsulu satmaq problemi də olmayıb. BP şirkəti ilə “AzMeCo”nun istehsal etdiyi metanolun tam həcmdə satışına dair uzunmüddətli müqavilə bağlanmışdı. Lakin zavod işə düşəndən qısa müddət sonra xammal təchizatı dayandı. “Azəriqaz” dan zavodun qazla təchizatının dayandırılmasına dair açıqlama verilməsə də məlumatlar var idi ki, ildə 600 milyon kubmetr həcmdə qazın daxili bazar qiymətləri ilə verilməsini hökumətdə iqtisadi baxımdan sərfəli saymayıblar.\nHesab edilirdi ki, bu həcmdə qazı Tarif Şurasının təsdiq etdiyi qiymətlə (1000 kubmetri 100 manata) metanol zavoduna verməkdənsə onu baha qiymətə xaricə ixrac etmək daha sərfəlidir. SOCAR-ın Türkiyə və Gürcüstanla qaz ixracı müqavilələri olduğundan həmin həcmdə qazı xaricə çıxarıb satmaq üçün bazar problemi yoxdu. Digər tərəfdən, neftin qiymətlərinin yüksək olduğu vaxtlarda dünya bazarlarında qazın qiyməti də kifayət qədər baha idi – 1000 kubmetri 350-400 avroya satılırdı. Odur ki, “Azəriqaz” hökumətin razılığı ilə “AzMeCo” ilə bağlanan müqaviləni birtəfəli qaydada pozdu. Amma bütün bunlar baş verəndə zavodun qtisadi əhəmiyyəti, orada çalışanların məşğulluq məsələsi, ölkənin maraqları nəzərə alınmayıb.\nMüəssisə qəsdən böhrana salınndı\nSüni yaradılan əngəllərə baxmayaraq, o zaman çıxış yolu tapılmışdı. Rusiyanın “Qazprom” şirkəti ilə “AzMeCo” arasında zavodun təbii qazla təchizatına dair ikitərəfli müqavilə imzalanmışdı. Müqaviləyə əsasən “Qazprom ekspert” şirkəti hər il “AzMeCo”ya 2 milyard kubmetrə qədər qaz verəcəkdi. Rusiya şirkətinin yaydığı açıqlamaya əsasən “Qazprom”un təchiz etdiyi qaz zavodun tam istehsal gücü ilə işləməsinə imkan verməli idi. Gözlənilirdi ki, qazın nəqli tezliklə başlayacaq və Rusiya qazı birbaşa son istehlakçıya, yəni Metanol Zavoduna çatdırılacaq. Amma tezliklə zavod fəaliyyətini dayandırdı, işçilər məcburi məzuniyyətə göndərildi, həmin dövrdə şirkətin rəhbəri Nizami Piriyev saxlanıldı, məhkəmə onun barəsində həbs-qətimkan tədbiri seçdi. İş adamına qarşı dələduzluq ittihamı irəli sürülmüşdü və onu zavodun tikintisi üçün Beynəlxalq Bankdan götürdüyü, faizləri ilə birlikdə 830 milyon dolları keçən krediti mənimsəməkdə ittiham edirdilər. Bundan sonra zavod hökumətin nəzarətinə keçdi. C.Hacıyev də məhkəmədəki çıxışında dəfələrlə bu zavodun düşdüyü durumdan danışıb. O, bildirirdi ki, Metanol Zavoduna Rusiyanın “Qazprom” şirkətindən 2 milyard kubmetrlik qaz alınması ilə bağlı razılaşma olsa da bunun qarşısı alınıb. C.Hacıyev: “Beləliklə zavoda qoyulan 600-700 milyon dollar da getdi. Həmin zavod indi niyə işləmir? Albaniya neftayrıma zavodunun da işləməsinə imkan vermədilər. Azərbaycan 350 milyon da burada itirdi”.\nMetanol Zavodu 2016-cı ilin noyabr ayından etibarən SOCAR-ın idarəçiliyi altında onun törəmə şirkəti olan “SOCAR Methanol” MMC tərəfindən idarə olunur. Keçən ilin avqust ayından isə zavod dövlət şirkətinin tam mülkiyyətinə keçib. (azpolitika.info)\nÖncəki Əhəd Abıyev DTX-nın həbs etdiyi “redaktor”un arxasından niyə çəkilib ?\nNövbəti Fərman Ceyranlıya 6 il hökm oxundu


Hamiləliyin 38-ci həftəsi - Anayam.az\nAna səhifə > Hamiləlik təqvimi > Hamiləliyin 38-ci həftəsi\nDoğuş indi də, sabah da baş verə bilər. Əgər Siz qız gözləyirsinizsə, böyük ehtimalla, elə bu həftə ana olacaqsınız. Qızlar, adətən, dünyaya gəlməyə tələsirlər. Çalışın, uzun müddət tək qalmayasınız. Əgər yanınızda heç kim yoxdursa, həmişə telefonu yanınızda saxlayın. Hamiləliyin 38-ci həftəsində doğuş vaxtında və mükəmməl hesab olunur.\nİndi ciftin çəkisi 1–2 kq, diametrinin ölçüsü 20 sm-dir. Bu dövrdə Siz daha artıq narahatlıq hiss edə bilərsiniz: bu həftə gələcək ananı şişkinlik, pis yuxu, eləcə də yalançı sancılar müşayiət edə bilər. Əgər yata bilmirsinizsə, yatmazdan əvvəl bir stəkan qaynar süd için və sol böyrünüz üstə yatmağa çalışın; ayaqlarınızın çox şişməməsi üçün uzun müddət oturmamağa və ayaq üstə qalmamağa çalışın, duzlu yeməklər yeməyin, ayaqlarınızı hündürlükdə saxlayın. Əgər Sizi sancılar narahat edirsə, amma Siz bu sancıların yalançı, yaxud həqiqi olduğunu bilmirsinizsə, sancı başlayan kimi otaqda gəzişin – yalançı sancılar hərəkət zamanı keçir. Döşləriniz ağırlaşır və təbii parçadan tikilmiş geyim tələb edir. İndi Siz möhkəm pambıq parçadan tikilmiş büsthalter geyinməlisiniz. Orqanizminiz doğuşa hazırlaşır, hormonal fon dəyişilir, çanaq sümükləri aralanır, qığırdaqlar və bağlar yumşalır. Çox güman ki, Siz artıq oğlan, və ya qız doğacağınızı bilirsiniz.\nAnanın qarnı maksimal ölçülərə çatır. Dəri dartılır və mütəmadi olaraq qaşınır. Bunun qarşısını almaq üçün hər gün dartılma əleyhinə yağlı krem, yaxud badam yağı sürtmək olar. Həmçinin, hamiləliyin 38-ci həftəsində bir çox qadınlarda qarnın aşağı hissəsində ağrı olur, göbək öz yuvasından çıxaraq «köpüyə» çevrilir. Bu zaman məyus olmağa dəyməz – doğuşdan sonra hər şey keçəcək və öz əvvəlki vəziyyətinə qayıdacaq.\nƏgər Sizdə hamiləliyin 38-ci həftəsidirsə və bu Sizin ikinci hamiləliyinizdirsə, doğuşun qəflətən baş verməsinə hazır olmalısınız. Bilmək lazımdır ki, ikinci və növbəti övladların dünyaya gəlməsi daha sürətlə və bir çox hallarda daha asan baş verir. Bununla belə, ağrı hissləri bəzən daha güclü olur. Beləliklə, ikinci hamiləliyin 38-ci həftəsində qadının bədəni artıq doğuşa hazır olur və «nə etmək lazım olduğunu» bilir. Öz hisslərinizə diqqət yetirin və doğuşun başlanmasına hazır olun!\nKörpə özünü necə hiss edir?\nKörpənin çəkisi artıq 3,1 kq-a yaxındır, boyu 48 sm-dir. O, cift vasitəsi ilə qidalanır. Bu dövrdə oğlanlarda yumurtalar xayaya düşür. Hamiləliyin 38-ci həftəsində uşaqlıqda körpənin yeri daralır, buna görə də körpənin təkanları azalır. Amma onun hərəkətləri daha nizamlı olur və o artıq uşaqlıq divarlarından kənarda yaşamağa hazır olur. Körpənin ürək döyüntüsünün norması dəqiqədə 120–160-dır, uşaq başını çanağa sıxmış olur. Dünyaya gəlməyə tam hazırdır. Hamiləliyin 38-39-cu həftələrində bəzən elə olur ki, körpə darısqallıqda hərəkət edə, çevrilə bilmir. Odur ki, o, yatmağa üstünlük verir. Amma ana mütəmadi olaraq müəyyən hərəkətləri hiss etməlidir. Körpəni də, özünüzü də dinləyin. Əgər körpədən uzun müddət hərəkət yoxdursa, həkimə müraciət edin, dərhal müayinədən keçin.\nƏgər hələ azad olmamısınızsa, məhz hamiləliyin 39-cu həftəsində azad olmaq üçün bütün...\n< Hamiləliyin 37-ci həftəsi Hamiləliyin 39-cu həftəsi >


Kamran Ağayev: "Peşəkar futbolçu birbaşa müqavilə imzalamaq üçün getməlidir" (MÜSAHİBƏ) - İdmanXəbər\n22 Aprel 2021\nKamran Ağayev: “Peşəkar futbolçu birbaşa müqavilə imzalamaq üçün getməlidir” (MÜSAHİBƏ)\n20 Fevral 2016\nKamran Ağayev “İnter” – “Kəpəz” matçından sonra müsahibə verib:\n– “İnter”də debüt oyununuzda qələbə qazandınız. Oyun haqda fikirlərinizi bildirərdiniz…\n– Əsas odur ki, zədəli deyilim. Artıq özümü bərpa etmişəm. Debütüm pis alınmadı. Son dəfə üç ay əvvəl oynamışdım. Əsas nəticə idi ki, onu da qazandıq. Bir neçə zədəli oyunçumuz var. Onlar qayıdandan sonra yəqin ki, daha da güclü çıxış edəcəyik.\n– Türkiyə macəralarınızdan sonra “İnter”ə uyğunlaşmağınız çətin olmadı?\n– Bilirsiz, mən həmişəm demişəm ki, Azərbaycan klublarına adaptasiya olmaq çətin deyil. Çünki bura mənim vətənimdir. Tanıdığım futbolçulardır. Bir neçə legioner ola bilər ki, onları tanımaya bilərəm. Amma bu da normaldır. Mən artıq təcrübəli qolkiperəm. Türkiyədə də adaptasiya olmağa çətinlik çəkmirdim. Artıq kifayət qədər yaşım var. Düzdür, qapıçı üçün yaşım çox deyil. Amma yenə də hər şeyə hazıram.\n– Adət etmişik ki, Kamran Ağayev həmişə çempionluğa oynaya klubda çıxış etsin. Sizcə, “İnter”in şansları var?\n– Xalların sayına baxanda kifayət qədər xalımız var. Bizim öz oyun üslubumuz var. Artıq uzun illərdir ki, “İnter” bu taktika ilə çıxış edir. Amma bu demək deyil ki, biz çempionluğa oynamırıq. Xeyr, “İnter” böyük klubdur.\n– III dövrədə ilk qələbənizi qazandınız. Artıq “qara zolaq”dan çıxdığınızı demək olar?\n– Bu, futboldur. Hər zaman müxtəlif nəticələr qeydə alınır. Heç kim sığortalanmayıbdı. 90 dəqiqə vuruşmaq lazımdır ki, istədiyin nəticəni əldə edə biləsən. “Kəpəz” bu mövsüm Premyer Liqaya gəlsə də, öz sözünü demiş klubdur. Gəncə təmsilçisinin heyətində Bəxtiyar Soltanov, Namiq Ələsgərov və Tərlan Quliyev kimi oyunçular çıxış edir. Bir sözlə, çempionatda zəif komanda yoxdu.\n– Türkiyəyə yenidən qayıtmaq ehtimalınız var?\n– “İnter”lə 6 aylıq müqaviləm var. Hal-hazırda bu komandanın uğurları üçün çalışıram.Zədəli olduğum üçün Türkiyəyə yollanmadım.\n– “Karşıyaka” ilə probleminiz qalıb?\n– Xeyr problem yoxdu. Hətta alacağım pulu götürmədim.\n– Millimizin Qazaxıstanla yoldaşlıq oyunu və Antalya şəhərində təlim-məşq toplanışı olacaq. Milliyə dəvət alacağınızı gözləyirsiniz?\n– Hələ ki, həmin toplanışa bir neçə tur qalıb. Hələ bu haqda nəsə demək düzgün olmazdı.\n– Elnur Cəfərovun “Real” Ovyedo klubuna baxışa yollanıb. Siz də legioner həyatı yaşamısınız. Bu haqda nə söyləyə bilərsiniz?\n– Bu, Cəfərovun şəxsi işidir. Qarışa bilmərəm. Biz də gənc olmuşuq. Amma mən heç vaxt baxışa getməmişəm. Elnur millinin heyətində oynayan futbolçudur. Peşəkar futbolçu birbaşa müqavilə imzalamaq üçün getməlidir. Baxışa yollanmaq üçün yox. Bir zamanlar mən də deyirdim ki, 24-25 yaşıma qədər legioner ola bilməsəm, daha xaricə gedə bilməyəcəm. Amma insan yaşlandıqca hər şeyi başa düşür və anlayır. Çalışırsan ki, ölkə xaricində oynayasan. Fikrimcə, Elnur doğru addım atıb. Amma birbaşa müqavilə imzalasaydı daha yaxşı olardı. Peşəkar olmaq lazımdır.\n– Oyunun son dəqiqələrində “Kəpəz” azarkeşləri tərəfə getdiniz…\n– Bu, şirin bir dialoq idi. Bir az dodağımın altında danışıram və elə bilirlər ki, söyüş söyürük. Amma bu belə deyil.\nİdmanla bağlı qarşılaşdığınız hadisələrin video və ya fotosunu çəkərək bizə göndərin: 070 242 41 43\nPremyer Liqamızda XXII tur: Bugünkü oyunlara canlı baxmağın yolu\nSeçim imkanınız genişdi: Hansı matç, hansı kanalda? (TV AFİŞA)\nTuyqun Nadirov: “Heç birimizin ixtiyarı yoxdur ki…” (MÜSAHİBƏ)\nadmin 07 Avqust 2015\n“Biz uduzanda, bir neçə gün evdən bayıra çıxmırdıq”- Müsahibə\nadmin 26 Yanvar 2015\n“Qarabağ”ı UEFA-dan gözləyən təhlükə: “Şəkilləri də çəkilərək UEFA-ya göndərilib” – MÜSAHİBƏ\nadmin 11 Noyabr 2014\n“Özümü Avropa çempionu kimi hiss edirəm” – Turan Bayramov\nadmin 22 Aprel 2021\nPFL təxirə salınmış oyunun vaxtını açıqladı\nKubokun oyunlarının başlama saatı bilindi\n50-ci oyunda 10-cu məğlubiyyət\n“Sumqayıt” üçün 350-ci matç\nTV AFİŞA: Hansı oyun, hansı kanalda?\n“Real”dan qələbə, “Vilyarreal” uduzdu\n“Futbolçularımızı bir neçə dəfə bilərəkdən zədələyiblər” – Qurban Qurbanov\nSumqayıtda heç-heçə, “Zirə”dən qələbə\n“Bərbad oynamağımız mənə təsir etdi” – Sənan Qurbanov\nƏlaqə: 070 242 41 43\n@2018 - İdmanXəbər. All Right Reserved.


Müsəlman QHT-lər Trump-a görə federal vəsaitlərdən imtina edirlər\n2022, 24 May, çərşənbə axşamı, Bakı vaxtı 08:57\nTrump sənəd imzalayır.\nƏn azı, dörd müsəlman qeyri-kommersiya təşkilatı ekstremizmlə mübarizəyə ayrılmış 2 milyon dollarlıq federal vəsaitdən imtina edib.\nSəbəb kimi ABŞ prezidenti Donald Trump-ın ABŞ müsəlmanları və islama dair ritorikası və bunun nəticəsi olaraq yeni administrasiyanın siyasəti göstərilir.\nBu qurumlar "Zorakı Ekstremizmlə Mübarizə" qrantlarının verildiyi 31 təşkilat arasında olub. Həmin qrantlar keçmiş prezident Barack Obama-nın prezidentliyinin sonuncu həftəsi ərzində Daxili Təhlükəsizlik Departamenti tərəfindən verilib. Vəsait "İslam Dövləti" kimi xarici silahlı qruplaşmaların, habelə ağdərili supremasistlər kimi daxili qrupların insanları öz sıralarına cəlb edərək radikallaşdırma cəhdlərini önləmək məqsədilə ayrılıb.\nBuna da bax: Trump “rüsvayçı” məhkəmə qərarına qalib gələcəyini deyir\nQrant bir çox təşkilatın büdcəsinə çox böyük töhfə olsa da, onlardan dördü bu vəsaitdən imtina edib.\nÖZÜNÜ İDEOLOGİYADAN KƏNARLAŞDIRMAQ\n“Maraqlar toqquşmasının olmadığı məqamlarda biz hökumətimizlə işləməyə davam edəcəyik. Ancaq hakimiyyətin hazırkı icraedici qanadının antimüsəlman fəaliyyətini nəzərə alsaq, biz bu qrantı qəbul edə bilmərik", – deyə Kaliforniyada özəl islam məktəbi olan "Bayan Claremont" öz açıqlamasında bildirib. Cümə günü məktəb 800 min dollarlıq qrantdan imtina edib. Vəsait "dinlərarası əməkdaşlıq, vətəndaş iştirakı və sosial ədalətin yaxşılaşdırılması" məqsədi daşıyan ikiillik "Çiçəklənən İcmalar" layihəsinə sərf olunmalı idi.\nBuna da bax: Müsəlman olimpiya medalçısı sərhəddə saxlandığını deyir\nMinneapolisdə yerləşən, Somali əsilli amerikalı gənclərlə işləyən "Ka Joog" təşkilatı isə öz açıqlamasında 500 min dollarlıq qrantdan imtina etdiyini bildirib. O, həmin addımını Trump administrasiyasının öz siyasətində “nifrət, qorxu, qeyri-müəyyənlik və ən dəhşətlisi, Amerika müsəlmanları və mühacirlərlə rəsmi müharibəni təbliğ etməsi" ilə izah edib. "Ka Joog"un icraçı direktoru Mohamed Farah mətbuata bunun asan qərar olmadığını deyib:\n"500 min dollar böyük puldur. Xüsusilə də qeyri-kommersiya təşkilatı üçün. Ancaq son nəticədə biz mühacirlər, qaçqınlar, müsəlmanlarla işləyirik. Biz bu yeni administrasiyanın bizim uğrunda mübarizə apardığımız hər şeyə qarşı olduğunu düşünürük. Bu səbəbdən də özümüzü bu administrasiyadan gələn ideologiyalardan kənarlaşdırmaq qərarına gəldik".\nSƏBƏB PROQRAMIN ADININ DƏYİŞMƏSİDİR\nTrump yanvarın 27-də imzaladığı qərarla bütün qaçqınların ABŞ-a daxil olmasını 120 günlüyünə təxirə salıb. Suriyadan gələn qaçqınlarınsa ölkəyə daxil olması qeyri-müəyyən müddətə ertələnib. Bundan başqa, Trump xristian qaçqınlara üstünlük veriləcəyini bildirib.\nBuna da bax: Apellyasiya məhkəməsi Trump-ın miqrant qadağanını bərpa etmədi\n“Reuters” xəbər agentliyi fevralın əvvəlində bildirmişdi ki, Trump administrasiyası "Zorakı Ekstremizmlə Mübarizə" proqramının adını dəyişib "İslam Ekstremizmi ilə Mübarizə", yaxud da "Radikal İslam Ekstremizmi ilə Mübarizə" proqramı qoymaq, beləliklə də diqqəti daxildəki ağ supremasistlərdən yayındırmaq istəyir. Bu xəbər müsəlman qruplarına həyəcan siqnalı olub və proqramın işinə ciddi təsir edib.\n"Associated Press"in verdiyi xəbərə görə, azı daha iki qurum federal proqramın qrantından imtina edib. Miçiqandakı İcmaları Dəstəkləyən Liderlər təşkilatı gənclər və səhiyyə proqramlarına ayrılmış 500 min dollardan, Virciniyadakı Unity Productions Foundation isə maarifləndirici filmlərin çəkilməsinə ayrılmış 400 minə yaxın dollardan imtina edib.\n31 QRANT VERİLƏCƏKDİ\nDaxili Təhlükəsizlik Departamentinin sözçüsü şənbə günü bildirib ki, proqramla bağlı yaranan yeni sualları dərhal cavablandıra bilməyəcək. İmtina olunmuş vəsaitin hara xərclənəcəyi bəlli deyil.\nBuna da bax: 'SpaceX' və 'Tesla' Trump-ın müsəlman qadağasına qarşı\nÜmumilikdə yerli hökumətlərə, universitet və qeyri-hökumət təşkilatlarına 31 qrant nəzərdə tutulmuşdu.\nNeonasist qrupunun keçmiş üzvü, "Life After Hate" ("Nifrətdən sonrakı həyat") təşkilatının həmtəsisçisi Christian Picciolini də Trump administrasiyasının proqramın adını dəyişdirərək diqqəti islam terrorizminə yönəltməyə çalışmasından narahatdır.\n“…Bu, guya ağdərili ekstremizmin mövcud olmadığı, yaxud da ölkəmizdə prioritet olmadığı mesajını verir. Əslində isə, bu növ ekstremizm, statistik olaraq, daha böyük və daha açıq terror təhlükəsidir", – deyə Picciolini AP-ə bildirib.


Əli Həsənov: “Bu forumun keçirilməsi Azərbaycan gənclərinin dünya gəncləri sırasına inteqrasiyasına dəstək verəcək” » GundemXeber İnformasiya Portalı\nGundemxeber.biz » Siyasət » Əli Həsənov: “Bu forumun keçirilməsi Azərbaycan gənclərinin dünya gəncləri sırasına inteqrasiyasına dəstək verəcək”\nƏli Həsənov: “Bu forumun keçirilməsi Azərbaycan gənclərinin dünya gəncləri sırasına inteqrasiyasına dəstək verəcək”\nTarix: 28-10-2014, 13:00 Bölmə :Siyasət Baxış: 387\nAPA-nın xəbərinə görə, bunu Prezident Administrasiyasının (PA) ictimai-siyasi məsələlər şöbəsinin müdiri Əli Həsənov deyib.\nForumdan gözləntilərə gəlincə, Ə.Həsənov qeyd edib ki, Azərbaycan gənclərinin də iştirakı ilə müasir gəncliyi düşündürən bütün sahələr üzrə, o cümlədən gənclərin potensialından, imkanlarından istifadə sahəsi üzrə dövlətlərin siyasəti üçün vahid tövsiyələr hazırlanacaq. Bu tövsiyələr forumda iştirak edən dövlət qurumları tərəfindən öz ölkələrində də istifadə olunacaq. Həmçinin tədbirdə BMT, AŞPA, UNESKO və digər beynəlxalq təşkilatların iştirakını nəzərə alsaq, qlobal gənclər siyasətinin formalaşmasında da bu tövsiyələrdən istifadə olunacaq.\nGənclər sektoru irəli gedir, yoxsa geri? ...\nLeyla Əliyeva: "Cəmiyyətimizin ön sıralarında ...\nCəbhə bölgəsində tədbir ...


Semalt mütəxəssisi: Görünən filtrlər haqqında bilməli olduğunuz hər şey\nSemalt Müştəri Müvəffəqiyyəti Meneceri İvan Konovalov, bir görünüşdə məlumatların dəyişdirilməsi və məhdudlaşdırılması üçün filtrlərdən istifadə etməyinizi bildirir. Məsələn, müəyyən bir IP ünvanından trafikin xaric edilməsi üçün filtrlərdən istifadə etmək mümkündür. İstədiyiniz subdomains və qovluqlardan məlumat daxil edə bilərsiniz və dinamik səhifələri oxunan mətnlərə və sətirlərə çevirə bilərsiniz. Filtrləri idarə etməzdən əvvəl bir hesab səviyyəsində icazə tələb etməlisiniz.\nBu hissədə, Rəqəmsal analitik əsasları proqramının bir hissəsi olan videoya baxdıqdan sonra ilkin filtrlər qoymalısınız. Bu Analitika Akademiyasında tətbiq edilmişdir. Video bağlantısı burada: analyticsacademy.withgoogle.com.\nƏvvəlcədən təyin edilmiş filtrlər:\nƏvvəlcədən qurulmuş filtrlər Google Analytics məlumatlarınızdan xaric edilməlidir. Bunun üçün filtrlərdən istifadə etməlisiniz və ya şirkət şəbəkəsi və ya bir ISP kimi xüsusi domenlərdən trafiki xaric etməyiniz və ya daxil etməlisiniz. Domen adını göstərdiyiniz zaman, icazəsi olmadan ana server server etiketini daxil etməməlisiniz.\nYadınızda saxlamağınız lazım olan başqa bir şey, göstərilən IP ünvanlarından yalnız trafikin xaric olmasıdır. Bu filtr müəyyən bir IP ünvanından və ya müəyyən bir mənbədən klikləri istisna etmək və ya daxil etmək üçün istifadə edilə bilər. Bu seçimlə bir sıra IP ünvanlarını süzgəcdən keçirmək mümkündür. Daha mürəkkəb ünvanlar aralığını süzmək istəyirsinizsə, istisna edilmək üçün Xüsusi Filtr seçimindən istifadə etməlisiniz. Alternativ olaraq, müntəzəm ifadələrin filtr nümunəsi kimi göstərilməsi üçün IP ünvanından istifadə edə bilərsiniz.\nÇıxart: Filtr naxışınıza uyğun günlük faylı xətlərini xaric edə bilər. İnternetdə veb saytınızın təhlükəsizliyini təmin etmək üçün paralel xətlərə məhəl qoymamalısınız.\nƏlavə et: Filtr naxışınıza uyğun log sənədləri daxildir. Uyğun olmayan hitlərin hamısına əhəmiyyət verilməməlidir və bu hitlərdəki məlumatlar Google Analytics hesabatınızda etibarlı deyil.\nKiçik və böyük hərf: Sahənin məzmununu tələblərinizə əsasən kiçik və ya böyük hərflərə çevirmək mümkündür.\nAxtarış və dəyişdirin: Bu bir sahə içərisində nümunələri axtarmaq üçün istifadə edilə bilən sadə və əla bir filtrdir. Nümunələri ən uyğun alternativlərlə əvəz etməyə kömək edir.\nQabaqcıl: Sahələri bir nöqtədən digərinə düzəltməyə imkan verir. Filtrləmə mühərriki bütün ifadələri iki çıxarış sahəsində tətbiq edəcəkdir. Daha sonra Constructor ifadəsinin köməyi ilə başqa bir sahə qurur.\nFiltrlər üçün istifadə olunur:\nBurada bir neçə filtr istifadəsini təsvir etdik:\nHesabatlardakı daxili trafik istisna olmaqla: Filtrlər daxili trafiki Google Analytics hesabatlarınızdan xaric etmək üçün istifadə edilə bilər. Bunun üçün qadağan etmək istədiyiniz IP ünvanlarını müəyyənləşdirən filtrlər qurmalısınız.\nXüsusi qovluqlarda fəaliyyətlər barədə məlumat verin: Bəzi xüsusi qovluqlarda fəaliyyətlər barədə məlumat vermək istəyirsinizsə, bu qovluqları müəyyənləşdirə biləcək bir filtr qurmalısınız.\nAyrı-ayrı görüntülərdə alt domenləri izləyin: alt domenləri izləmək istəyirsinizsə, hər bir domen və alt domen üçün ayrıca görüntü yaratmalısınız. Ayrıca alt alt qovluqları müəyyənləşdirmək üçün filtrləri də daxil etməlisiniz.


Tovuzlu qadın Ermənistana keçdi? - Ermənistan təsdiqləyir, Azərbaycan yox\nBu barədə Ermənistanın Əsir və İtkin düşmüş, Girov götürülmüş vətəndaşlarla əlaqədar Dövlət Komissiyasının İşçi qrupunun rəhbəri Armen Kaprielyan bildirib.\nArmen Kaprielyan qeyd edib ki, Z.Vəliyeva ilə bağlı Beynəlxalq Qızıl Xaç Komitəsinin İrəvan nümayəndəliyinə məlumat verilib.\n"Tovuz rayon Yanıqlı kənd sakini Zöhrə Vardzor qızı Vəliyevanın guya Ermənistan tərəfə keçməsi haqda erməni mediasının yazdıqları yalandır" - Bu açıqlamanı isə "Report"a Tovuz rayon İcra Hakimiyyətinin Yanıqlı kənd üzrə nümayəndəsi Yaşar İsmayılov bildirib.\nİcra nümayəndəsi qeyd edib ki, bu xəbərlər həqiqəti əks etdirmir:\n“Tovuz rayon Yanıqlı kəndində bu adlı, soyadlı sakin yoxdur. Erməni mediasında adı yazılmış şəxsin atasının adı da uydurma olması ilə diqqət çəkir”.\nErmənistan hakimiyyət orqanları 7 iyun tarixində beynəlxalq sərhədi keçən şəxs haqqında Beynəlxalq Qızıl Xaç Komitəsini (BQXK) məlumatlandırıb.\nBu barədə BQXK-nin Bakı nümayəndəliyinin ictimaiyyətlə əlaqələr şöbəsinin rəhbəri İlahə Hüseynova məlumat verib.\nO qeyd edib ki, hazırda bununla bağlı təmsil etdiyi qurum mandatına uyğun olaraq, bu məsələni izləyir və aidiyyəti orqanlarla əlaqə saxlayır. İ. Hüseynova əlavə edib ki, BQXK-nin münaqişə nəticəsində saxlanılan şəxslərə baş çəkmə, onların ailə üzvləri ilə əlaqə saxlamalarına yardımçı olma, onların saxlanma şəraitinin və onlarla rəftarı monitorinq etmək mandatı var. BQXK tərəflərin müraciəti olduqda və şəxs özü arzusunu bildirdikdə təşkilat onun geri qaytarılmasında neytralı vasitəçi ola bilər.\nXəbərə görə, Beynəlxalq Qızıl Xaç Komitəsinin İrəvan nümayəndəliyi Zöhrə Vardzar qızı Vəliyevanın erməni tərəfinə keçməsi barədə artıq məlumatlandırılıb.\nLakin Tovuz rayon polisindən, eləcə də icra orqanlarından bildirilib ki, Yanıqlı kəndində Zöhrə Vardzar qızı Vəliyeva adlı şəxs yaşamayıb.\nArtıq 1977-ci il təvəllüdlü Zöhrə Vardzor qızı Vəliyeva barəsində yeni məlumatlar ortaya çıxıb.\nOnun Tovuz rayonunun Yanıqlı kənd sakini olması barədə Ermənistan mətbuatı məlumat yaysa da bu, öz təsdiqini tapmayıb.\nYanıqlı kənd sakinləri bildiriblər ki, həmin qadının onların kəndi ilə heç bir əlaqəsi yoxdur: “Bu qadın nəinki Yanıqlı, heç Tovuz rayonunun sakini də deyil. Bir neçə gün bundan əvvəl bizim kəndə gəldi və özünü falçı kimi təqdim etdi. Onun həm xarici görünüşündən, həm də hərəkətlərindən ruhi xəstə olduğu hiss edilirdi. O, Azərbaycan dilində danışırdı. Həm də bizə özünü Zöhrə kimi yox, Telli kimi təqdim edib”.\nHazırda yerli sakinlərin ilkin ehtimalı ondan ibarətdir ki, bu qadın Ermənistan tərəfə Yanıqlıdan yox, Gədəbəy istiqamətindən keçib. Çünki Yanıqlı kəndindən Gədəbəyin Şınıx kəndinə avtobus xətti işləyir və həmin kənddən qarşı tərəfə keçmək nisbətən asandır. Ona görə qadının həmin ərazidən qarşı tərəfə keçdiyi barədə ehtimallar daha yüksəkdir.\n“Əslində bizim Yanıqlı kəndindən də Ermənistan tərəfə keçmək mümkündür. Ancaq buradan sərhədin daha çox dağlıq ərazidə olduğu və havanın da yağıntılı olduğu, bu şəxsin isə qadın olması nəzərə alındıqda bu ehtimal özünü doğrultmur. Çünki həmin relyefin belə havada bir qadın tərəfindən aşılması fiziki cəhətdən mümkün deyil", - deyə sakinlər bildirdilər.\nDigər tərəfdən Ermənistanın Əsir və itkin düşmüş, girov götürülmüş vətəndaşlarla əlaqədar Dövlət Komissiyasının İşçi qrupunun rəhbəri Armen Kaprielyan bildirib.\nA. Kaprielyan bildirib ki, Z. Vəliyeva ilə bağlı Beynəlxalq Qızıl Xaç Komitəsinin İrəvan nümayəndəliyinə məlumat verilib.\n“İyunun 7-də Azərbaycan-Ermənistan sərhədinin Mehrab istiqamətində Azərbaycan vətəndaşı, Tovuz rayonunun Yanıqlı kənd sakini, 1977-ci il təvəllüdlü Vəliyeva Zöhrə Vardzor qızı Ermənistan tərəfə keçib”, - deyə o bildirib.